text:
Wild Cats Guardian Group/KJ74 a bolbe empatá e seri final kontra di Sta Maria Pirates Chippie na 2-2. E kampion di Kòrsou awe, djamars 23 di oktober 2018, a gana den inen èkstra: 3-2.
E di kuater enkuentro di final entre Wild Cats i Sta Maria Pirates tambe tabata duru bringá, ku hopi tenshon i emoshon. Umpire dado momento a ekspulsá mènedjer di Sta Maria, miéntras esun dje Pushinan Brabu kasi tambe a kore mesun riesgo.
Tabata e Piratanan ku den di tres inen a skor 2 kareda kontra Ruderly Manuel despues di 1 out. Nan tabatin un tripel i hitnan oportuno. Despues e picher habridó a rekuperá e ponchá dos bateadó pa sali for dje entrada.
Den kabes dje di kuater entrada, Wild Cats a yena base ku 2 out. E turno a kuminsá ku dos bataso di hit, di kua un a dal den e picher i e otro tabata un ‘fly’ kòrtiku den ‘outfield’. Picher Richene Martina despues a dominá dos bateadó ku ‘fly’ pa despues duna un ‘base por bola’ i yena base.
Na konteo di 2 ‘bola’ i 2 ‘strike’ Ardley Jansen ta bati e bala duru i largu pa ‘outfield’. E umpire ku tabata leu fo’i dje hugada tòg mesora a kanta homerun i pues e wega a bira 4-2 pa Wild Cats. Sinembargo e ‘outfielder’ Pirata tambe mesora a grita i hasi seña ku e bala a pasa den waya i no riba e waya i aki a sigui protesta fuerte dje mènedjer di Sta Maria. pero e umpire a para riba su desishon i a sak’é fo’i wega.
Otro tèknikonan tambe a protestá i a pidi e orei e umpire prinsipal pa reuní riba e protesta. Despues di reuní, e tim di umpire a kambia e desishon di homerun pa doblete i pues anulá e grandslam di Jansen. Esaki a pone ku mènedjer di Wild Cats tambe a bira furioso i reklamá fuerte te ku koleganan a bai ku n’e pa umpire no saka e tambe fo’i wega. Finalmente for di einan e kampion di Kòrsou a sigui hunga pero bou di protesta.
E enkuentro a yega di nuebe inen empatá na 2 kareda i pues a pasa pa hunga èkstra inen. Wild Cats a skor 1 kareda den su di 10 turno na bate i despues a saka 3 out pa gana asina gana e wega (3-2) i empatá e seri na 2 wega pa banda.
Picher ganadó tabata Richard Moesker ku a drenta den di nuebe inen na lugá di Kennimar Martina ku na su turno a relevá picher habridó Ruderly Manuel den di shete inen. Manuel a pèrmití 2 kareda i 7 hit den 6,1 inen. Ela ponchá 9 bateadó. Martina a pèrmití 1 hit sin kareda i Moesker tampoko a pèrmití kareda ni hit.
E mihó bateadónan pa Wild Cats tabata Yurendell de Caster i Ardley Jansen. De Caster a bati 2 hit den 4 turno, miéntras ku Jansen tabata bon pa 1 hit den 3 turno i tur 3 kareda empuhá.
Picher Jonathan Balentina a pèrdè e wega pa Sta Maria. Ela drenta di relevo den di 8 inen na lugá di Gedryon Basilia ku na su turno a relevá picher habridó Richene Martina den di 3,2 inen. Martina a pèrmití 2 kareda riba 4 hit. Basilia den 2,2 inen a haña 2 hit kontra sin kareda, miéntras ku Balentina den 3 inen a pèrmití 1 kareda riba 3 hit. Finalmente Raydel Isabella tambe a mira akshon riba montíkulo i no a pèrmití nada na Wild Cats.
Porsierto ku Raydel Isabella a sobresalí tambe na bate. Ela dal 3 hit den 4 turno. Sherman Lacrus a bati 2 hit den 4 turno, entre kua un tripel. E bateadónan di Sta Maria a ponchá na 12 okashon.
E seri final ta sigui djaweps, 25 di oktober 2018, ku e di 5 wega. Esaki tambe ta tuma lugá den Tio Daou Ballpark i ta kuminsá 8’or.


c: text/html

text:
Oranjestad – Durante e conferencia semanal di Gobierno, Minister di Finansa a duna un bista di e situacion financiero di Pais Aruba pa asina tur hende por comprende e situacion financiero di nos PaisAruba.
Creando espacio financiero pa inversion den e hende
E mandatario a subraya cu ta conoci durante e gobernacion pasaAruba su debe a wordo redobla y hunto cu esaki e proyectonan PPP, manera Green Corridor, Hospital y Watty Vos Boulevard, ta pone un peso grandi riba e finansa di Pais Aruba y e cartera di cada cuidadanodi nos Pais. E debe y e obligacionnan financiero di e proyectonan PPP no ta disparce cu solamente un cambio di Minister di Finansa y Gobierno of Parlamento. E debe y gasto di PPP tey pa nos tur paga cu orguyo manera e ex Premier di Aruba a bisa den Parlamento di Aruba. Locual Gabinete Wever-Croes por medio di Minister di Finansa ta trahando riba dje ta pa haci e debe y e obligacionnan financiero akipagabel pa Pueblo sin perde foi bista e inversionnan necesario den e hende.
Stabilisa e situacion
Ta bon pa recorda cu na momento cu e Gabinete nobo a asumi e responsabilidad di gobernacion, Minister di Finansa a wordo confrontacu un situacion na unda cu SVB, AZV, APFA y comercio no tabataricibi e fondo y pagonan necesario di Gobierno. E presupuesto pa aña2017 tabata conta cu un deficit extra di 130 miyon cu mester a wordoatendi cu urgencia ya cu esaki lo a trece Aruba den problema cu e supervicion financiero y cu credibilidad financiero di nos Pais cercacompania di rating y inversionista cu ta yuda financia gobernacion di nos Pais. Pero Gabinete Wever-Croes a traha diligentemente pastabilisa e situacion. Gobierno a duna cara y atende cu ratingbureauscu ta evalua Aruba su credibildad financiero presentando un Memorando Financiero Economico pa mustra e caminda cu Gobiernolo cana pa recobra e credibilidad financiero di Aruba. A base di e memorandum aki Gobierno a sera un Protocol cu Hulanda pa asinatraha riba e confiansa cu Reino mester tin den Aruba su capacidad pa resolve nos mesun problemanan financiero. Consecuentemente a cuminsa haci cambio por medio di un reforma fiscal buscando un balansa pa yega na e fondonan necesario basa riba un sistema fiscal cu ta mas simpel y husto pa e cuidadano di Pais Aruba. Na e mesunmomento Gabinete Wever-Croes a atende cu e gastonan di gobernacion, specialmente cu e gastonan di personal y cu e gastonandi interes relata na e debe. Den tur esaki ta creando espacio financieropa keda inverti y tene e hende central.
Si laga bay, e situacion por bira pio
Tur hende por traha debe y crea problema financiero pa Pais y despuescana bay y spera cu no tin consecuencia y cu Pueblo no lo sinti efectodi e actonan aki. E mandatario a enfatisa cu e realidad ta diferente y sino tabata tin cambio di gobernacion y direccion na nos Pais, awe cosnan por bira pio. Asina cu bo debe crece grandemente esaki ta stroba economia di un Pais y hunto cune e economia familiar. No tin un ‘easy way out’ den e situacion cu Aruba ta. Keda sin haci nada, no ta un opcion ya cu esey lo haci e situacion pio. Minister di Finansa a duna como ehempel e investigacion di Controlaria General riba e proyectonan PPP cu ta saca na cla e risico financiero cu si Aruba perdecredibilidad financiero cu un caida di rating, e suma di inversion di e proyecto di Watty Vos Boulevard, un suma di mas di 400 miyon, lomester wordo paga di forma mas acelera. Un scenario funesto cu lo trece Aruba den problema financiero ainda mas grandi. Pesey pa evitaun situacion pio, Gabinete Wever-Croes ta tumando e pasonannecesario pa haci e debe di Pais Aruba pagabel pa e cuidadano, manteniendo y creando espacio pa inversionnan necesario pa e hendey nos Pais Aruba.

robotstxt: allowed

filter: keep


text:
MIAMI, Florida – E di shete tormenta tropical di e temporada di horcan den e cuenca di Atlantico por converti den horcan e anochi di diamars.
E di shete tormenta tropical di e temporada di horcan den e cuenta Atlantico, Gaston, a forma diamars, Centro Nacional di Horcan (CNH) di Merca, a señala.
E tormenta a presenta bientonan maximo sosteni di 65 kilometer pa ora, cu rafaganan mas halto y ta move cu direccion west noordwest riba un velocidad di traslacion di 30 kilometer pa ora, segun CNH, cu sede na Miami (Merca).
CNH a pronostica cu Gaston lo fortalece den e proximo dianan y lo converti den un horcan e anochi di diamars of diaranson.
Di acuerdo cu e mas reciente boletin di e centro meteorologico, e sistema ta ubica na 725 kilometer west zuidwest di e extremo zuidwest di e islanan di Cabo Verde.
CNH no a duna di conoce pa awo di e emision di algun vigilancia of avisonan costero.
E sistema aki ta e di shete cu ta forma di e presente temporada di horcan den e cuenca Atlantico, cu a cuminsa dia 1 di Juni.
E temporada di Horcan den e cuenca Atlantico por ta “cercano na lo normal,” cu 10 pa 16 tormenta tropical, segun pronostico di e Administracion Nacional di Oceanonan y Atmosfera (NOAA) pa e aña aki.
Fuente: NTN24


text:
Aruba
Prome haring oficial na Aruba presenta na bringado di MMA Gregory Milliard
E prome haring di e temporada 2022 a keda presenta na Gregory Milliard, un bringado local di MMA y tambe na Fabian Latinga, director di operacion di Aruba Wine and Dine. Esaki a tuma luga diabierna ultimo, dia 17 di juni.
Ambos cabayero a bisa cu e haring tabata “fresco, gordo y dushi.” E haring ‘happen’, un evento tradicional, a tuma luga na e cas di e Hulandesnan, Cafe the Plaza. ‘Hollandse Nieuwe’ ta contene un porcentahe di vet di entre 21 cu 23 porciento y ta di excelente calidad. Un poco mas laat den luna di juni, haring lo yega su maximo di 26 porciento.
Dimes, haring mester com’e curo, sin siboyo corta of pickles (un variedad di Amsterdam). Asina lo percibi e sabor di e haring claramente mientras e pisca ta slip bay abou den bo garganta, hopi dushi y yen di sabor.
Entrante awo, e piscamento di haring ta altamente recomendabel pa tur amante di haring.


text:
Kudawecha / Calabas – Diabierna awor na e unico Domino Square Garden na mundo, esta 99 Bar & Restaurant, lo bay tin tremendo “Try Outs” di e candeloso team nobo “EXTREME DOMINO TEAM”, cu ta bay inicia e prome torneo “Nos cu Nos” na 99 Bar & Restaurant. Esaki segun “insiders” lo ta bay ta e team durisimo cu otro temporada lo bay dicta ley di domino den e famoso Domino Square Garden ayanan na Calabas!
Pero, mescos cu den tur deporte, prome cu tur cos lo mester tene e “beruchte” Try Out nan caminda lo bay separa ken ta macho y ken ta cana den bruki ainda! Den combersacion exclusivo cu sponsor di e bunita uniform nobo di Extreme DT, e conocido propietario di 99 B&R, esaki a bisa cu ainda tin duda den algun figura cu ta play tof den e ekipo. Nombernan di trabuconan conoci a cay manera Fenchi “niet zomaar iemand” Leon, Tony “The Tiger” Trimon, y tambe Jadimir “TX Z/N” a cay, caminda cu e “sponsor” ta grawata cabes fuertemente! Tambe e tin duda den e integrantenan cu ta mas pagado di candela cu pegado di piedra manera Lito “Brandweer”!
All in all esaki ta bay ta un anochi di bataya individual sumamente interesante, ya cu tin Jeff, Zinho, Lea, Jackeline y hopi duro mas lo bin midi forsa kende ta bay den “A-Team” y kende ta bay keinta banki! E bataya ta cuminsa diabierna awor 6 december pa 7:30 di anochi na e conocido 99 Bar & Restaurant na Calabas!


text:
Oranjestad – Gobierno a haya hopi pregunta y comentario riba e filanan largo cu tin na diferente compania di transferencia di placa. Nos tin atencion pa esaki y ta den contacto cu Banco Central kende ta monitoria e situacion pa wak si mester bin cu cualkier restrincion. Pero ta bon pa nos tene cuenta cu algun aspecto.
Distancia social y sistema informal
COVID19 ta trece cune cu tur compania mester aplica distancia social y esaki ta crea rijnan mas largo cu normal na compania di transferencia di placa. Banda di esaki tur esnan cu tabata haci uso di e sistema informal pa manda placa den exterior manera, por ehempel, cu ‘encomiendas’ via barco of avion, awor ta obliga di haci uso di e sistema financiero formal via banconan comercial y negoshi di transferencia di placa. Ainda tin hopi hende cu no tin un cuenta di banco y esaki ta pone cu nan no por usa banconan comercial pa manda placa afor y mester haci uso di companianan di transferencia di placa.
Limita suma di transferencia pa dia of pa luna
Banco Central ta monitoria e companianan di transferencia di placa. COVID19 ta trece cune cu mas yudansa ta wordo manda y ricibi for di exterior. No solamente estranhero ta manda placa afor, pero localnan tambe ta haci uso di companianan di transferencia di placa pa manda placa pa famia y studiante den exterior. Pa e motibo aki no por djies tuma decision di stop tur transferencia pa exterior. Locual si ta wordo evalua ta pa limita e suma di placa cu por wordo transferi pa dia of pa luna. Gobierno ta den espera di un conseho di Banco Central riba e limitacion aki.
Pago cu bon di cuminda enves di placa
E filanan largo a trece cune hopi inquietud den Pueblo. A bin varios keho dilanti indicando cu no lo ta husto cu Aruba ta haya placa fia pa yuda esnan na Aruba y e placa aki ta wordo saca fo’i Aruba pa bay yuda otro Pais. Por ehempel, e 950 florin di FASE ta un yudansa cu Pueblo ta desea di mira keda den Aruba su economia. Si dado caso por comproba cu e fondonan aki no ta wordo usa pa consumo local, Gobierno lo por bay over na duna yudansa den forma di “bon di cuminda” en bes di den placa. Lo evalua e situacion pa wak si mester tuma e paso aki.


text: Diahuebs anochi a drenta informe di un accidente na e rotonde di Frans Figaroa, mesora a dirigi polis na e sitio. Na yegada a bin constata cu aki un dama chauffeur bou influencia lo mester a baha caminda na e rotonde y dal den un palo di luz como tambe un steunpaal di mata di kwihi y benta esakinan abou. Polis a detene e dama chauffeur pa tabata coriendo bou influencia. Dogcatcher a bini na e sitio y a transporta e detinido pa warda di polis. Takelwagen a wordo pidi pa por a tuma e vehiculo den beslag tambe.


text:
Ami ta Irene Barkmeyer-Louisa.
Mi ta kontentu ku bo ta bishitá mi ‘website’.
Bo ta na punto di deskubrí kon bo bida por transformá di e manera ku bo mes
lo tabata ke.
- Bo tin e sentimentu di no ta felis?
- Bo ta sinti ku bo no ta funshoná optimalmente?
- Bo ta sinti strès persistente?
- Bo tin un sentimentu di frustrashon i di ta keda pegá den bo bida?
- Bo tin sierto soño i meta, pero bo no sa kon por realisá esakinan?
- Bo ta buskando solushon pa problema den bo relashon òf na trabou?
- Lo bo kier a trese un kambio den bo situashon finansiero, pa mehorá esaki?
- Bo sa kansá di tur e kosnan ku bo tin di hasi?
Si bo kontesta ta afirmativo riba un di e preguntanan aki, bo ta na e lugá korekto serka mi!
‘Life Coach Irene’ ta perfekto pa yuda bo kambia bo bida den un bida ku satisfakshon i éksito.
‘Life Coach Irene’ ta para pa un relashon profeshonal i di konfiansa entre ami ku bo. Pa drecha bo kapasidatnan, pa bo traha orientá, pa bo realisá kambionan efektivo, pa realisá bo metanan deseá i pa krea e bida i karera ku abo ke.
Palabranan klave di ‘Life Coach Irene’ ta:
– resultado konkreto
– dirigí riba resultado
– aktivo
– positivo
Minimalisá e distansha
Huntu nos lo krea un strategia pa hasi e distansha chikitu, entre e punto kaminda bo ta i loke ku bo ke logra. Komo bo coach lo mi guia bo riba bo biahe pa hiba bo kaminda ku bo kier bai, dor di apoyá bo, motivá bo i duna bo struktura.
Bo mes ta responsabel pa e kambio, dor di tuma e aktitut korekto i dor di koperá aktivamente.
Si bo ta ansioso pa sa kiko ta e bentahanan di tin un ‘Life Coach’ i di ki maner mi por ta di yudansa pa bo ….. etc., e ora ei mi ta invitá bo pa sigui lesa.
“You will be different !”


text:
Aruba na e momentonan aki ta pasando den temponan dificil pa motibo di un enemigo invisibel, esta Corona-virus, cu ta azontando mundo henter. UPP a opta na prome instante pa bay “low profile” riba topiconan di gobernacion y riba “social media” nos a trata di duna nos aporte na pa yuda conscientisa nos comunidad riba e importancia pa un cuido personal y cumplimento di loke autoridadnan ta pone como instruccion pa asina trata na contene e expansion di virus aki riba nos isla. Nos sa cu esaki no tur ora ta bay mes facil cu ta wordo spera.
Apesar di esaki, nos a bin ta ripara cu den cierto forma ta trata na hunga politica populista cu e fenomeno di Corona-virus, pa asina purba na score politicamente. Tambe, y esaki ta kizas mas tristo ainda, ta uza e situacion di un Corona-virus, pa asina bulldoze varios decisionnan, sea cu esakinan ta na nivel di gobernacion of ta na nivel legislativo den nos Parlamento. Ademas nos por mira cu den e ultimo simannan e “retorica” di cu Aruba ta bay cambia despues di e Covid-19 aki y cu pa esaki ya tin plannan ta wordo traha, sin cu realmente ta wordo treci padilanti kico ta bay cambia y con esakinan ta wordo cambia.
Pa nos cuminsa cu e ultimo aki, nos por mira con den Parlamento, riba un dia, of miho bisa den apenas un 10 ora, a pasa un presupuesto 2020, cu segun gobierno ya no ta uno realistico mas pa e aña aki. E nota di cambio cu a entrega ta papia di un deficit di 1.3 biyon florin. Placa cu no tin y cu nos lo tin di bay presta. Ministernan a pinta un situacion aki na Aruba, apenas un siman cu alarma a wordo bati pa Corona-virus, a base di 3 scenario. Na prome lugar lo mester bay presta placa pa cubri salarionan di esnan cu no lo tin entrada mas, y tambe pa yuda e negoshinan chikito pa por keda draai y paga nan empleadonan. Tambe ta trata e di dos scenario, esta di presta placa pa cubri e fondonan manera SVB y AZV, pa asina garantisa cu e fondonan aki ta keda duna nan sosten na nos comunidad. Pero sin bisa kico esaki lo nofica pa aseguradonan y e dunadornan di cuido.
E di 3 scenario ta e prestamento di placa pa asina cubri e deficit di operacion di gobierno. Y den e perspecitiva aki gobierno su unico argumento ta cu lo mester bay baha gasto di gobernacion y pa cual motibo tambe lo bay na adapta gobernacion na e realidad nobo cu Aruba a drenta aden y tambe pa loke ta spera nos despues di Covid-19. Atrobe sin a bisa kico y con!!! Nos por a sigui un reunion cu no a bay mucho riba e prespuesto mes, sino mas bien a bay riba e Corona-virus. UPP su opinion ta, cu apesar cu nos ta den un situacion di crisis, mas cu nunca e Parlamento “NOBO” mester a trata e presupuesto cu mas seriedad y na un forma debido. Tratamento di prespuesto mester a tuma lugar riba su meritonan, particularmente ora cu gobierno mes ta bisa, cu despues di Covid-19, Aruba lo cambia. Den menos di un siman por bisa cu gobierno tabata tin un bista cuanto placa mester wordo presta, pero no por a duna ningun informacion, plan of vision, con e gobernacion di futuro ta wordo adapta. Parlamento a duna na final di e debate muestra di falta di seriedad ora cu un parlamentario di POR a entrega un mocion riba cortamento di salario pa 3 luna. Su coleganan di coalicion a lague cay manera patia “berde”, acusando e parlamentario abiertamente di ta hunga populista. Como reaccion nos a mira dos partido di coalicion, esta MEP y RED, entrega un proposicion di ley encuanto e salario di parlamentarionan den tempo di crisis te cu december 2020. Pues henter e asunto di Corona-virusa para bira un wega politico den seno di coalicion pa mira ken ta mas populista cu e otro!
E mesun “retorica” aki nos por scuche tanto di banda di gobierno mes, cu hopi papiamento bunita, pero tambe di banda di e lider di AVP. Den su supuesto “Discurso Nacional” a trata di bin hunga e hereo nacional, mientras cu su gobernacionnan tabata e gran culpabel cu nunca su gobierno no a percura pa “traha dam, warda awe”. Al contrario, a scohe pa hoga nos pais den un debe enorme!
Cu Aruba lo cambia despues di Covid-19 ta sigur, pero nos ta spera tambe cu e papiamento bunita di nos politiconan tambe stop. Durante campaña electoral 2017 UPP tabata un di e poco partidonan cu a trata na splica pueblo e realidad di unda nos ta para como pais y cu mester haci sacrificio. Otronan a priminti cielo y tera, y awe ta resulta cu tur cos ta otro y pa corona obra, nos ta meimei di e Corona-virus aki.
E tempo nos dilanti sigur ta bay ta un tempo dificil, pero cu nos ta pidi nos politiconan y nos gobernantenan, pa ta mas sincero y transparente cu e pueblo. Asina so nos pueblo lo sinti su mes comprometi cu e loke gobierno ta pidi’e.
Ainda nos no a papia mes di e rol di Hulanda. Manera cu nos di UPP a bin ta vocifera for di prome cu eleccion pasa, cu ta den un forma UNI so nos lo por enfrenta Hulanda pa asina nan yuda nos. Pero nos mester ta dispuesto tambe pa sacrifica di nos banda dor di bin cu reglanan esticto di Bon Gobernacion y marando asina e man di politiconan. Nos no por permiti e crisis aki ta wordo uza, pa tuma decisionnan cu al final lo no ta na fabor di pueblo.
Partido UPP
Booshi Wever
5 di april 2020


text:
Kamerlingh Onnesstraat – Diasabra anochi 7:30 pasa un accidente pisa a sosode ariba e rotonde di Solito, cu ta cerca di stadion di RCA.
Unidadnan di rescate y polis a sali mesora
Informacion a sigui drenta cu ta trata di un accidente serio, unda tin tres hende herida di cual un ta pega den auto.
Caminda mester a wordo cera
Mirando unda e autonan a keda tawata memey di caminda, pues niun trafico por a pasa.
Con e accidente a sosode
Ariba imagen di video cu nos a mira tawata mustra con e Toyota Corolla cu un señora na stuur y dos mucha ocupante a subi rotonde for di pabou, y for di panort e truck di BSL Laundry a subi cu velocidad halto dal y lastra e Toyota bay zuid cu ne.
Materiaalwagen, Ambulance, Slachtofferhulp y hopi polis
E truck a keda pega contra e Corolla, e dos hobennan a wordo saca nan tawata herida cu algun corta.
Bomberonan mester a drenta den accion mesora, pa asina saca e señora di e situacion cu e tawata aden.
E no a bay facil.
Durante cu nan tawata bezig liberando e señora, e truck mester a wordo hala pa asina tin mas espacio pa traha.
Saca for di banda di pasahero
Despues di basta rato a saca e señora for di banda di pasahero y Paramediconan a tume over y hinke den ambulance.
Famianan a yega durante cu bomberonan tawata trahando pa libera nan ser keri, y mas cu claro e no ta algo facil pabo presencia.
Janine Rodriguez di Slachtofferhulp tawata na e sitio y mesora a usa su experticio pa papia cu e famianan y calmanan.
Chauffeur y alabes empleado di compania di laundry no a resulta herida, pero tur esnan den e Corolla a wordo transporta pa Hospitaal.


text:
Den Haag – Señora drs. Glenda Hernandez a cuminsa awe 1 di juni cu su trabao como director a.i. di Arubahuis. Durante di un reunion Minister Plenipotenciario Guillfred Besaril a introduci señora Hernandez na e personal di Arubahuis.
Minister Besaril a yama señora Hernandez bon bini na e team di Arubahuis y a bisa di ta hopi contento cu e nombracion di Glenda Hernandez como director a.i. pa reforsa e organisacion y yuda den e transicion cu Arubahuis ta pasando den dje na e momento aki. Esaki principalmente ta encera e decision cu Arubahuis ta bai muda pa un periodo temporal na un otro localidad. Cu e mudacion aki lo cuminsa tambe cu e trabao di renobacion di e edificio di Arubahuis na R.J. Schimmelpennincklaan.
Glenda Hernandez pa hopi aña tabata director di Departamento di Asuntonan Social na Aruba y den tal funcion tabata hopi envolvi cu e Social Crisisplan. Prome cu su trabao na Departamento di Asuntonan Social, señora Hernandez a traha hopi aña na nivel di management na Hulanda.
Prome cu e introduccion na e personal a tuma lugar un traspaso di trabao entre e director anterior mr. Glenn Ling y drs. Glenda Hernandez.


text:
Na e oficina principal di N.V. Elmar e trahadonan a para pafo pa mustra cu nan no ta di acuerdo cu e recorte salarial. E trahadonan a uni na yamada di paro nacional.
Gilbert Dirks di UEA a bisa cu semper nan ta un sindicato cu ta para pa nan derechonan. Y a mustra esey un biaha mas door di para mustra solidaridad cu tur esunnan ta pasando den e recorte di 12.6%. Nan kier para firme p’e caso aki, mirando cu no tin un base ni motibo pa kico ta sigui kita e 12.6%. Di parti gobierno no tin claridad pakico ta bay sigui kita e 12.6%, p’esey nan a dicidi para hunto pa mustra firme cu ta fin di esaki. Pa 21 luna largo nan a duna, awe a bisa ta basta ya cu nan kier nan placa bek.
Raymond Maduro di sindicato ALVAST a bisa cu ayera nan a reuni cu gerencia y informa cu awe mainta nan tambe a bay den un protesta di un ora. E protesta no ta contra N.V. Elmar, pero contra gobierno riba e recorte salarial di 12.6%. ALVAST ta kere cu nan tin di haya di biaha e 5%, mientras e resto, esta 7.6%, despues por papia riba esey.
Pa un cobertura mas amplio lesa e edicion di TREMPAN di mañan.


text:
Manera semper mi a bisa pa hopi aña y ta manera mi a wordo lanta na cas di mi abuelonan, y na cas di mi mayornan ; ‘Simplesa ta nos Grandesa’ . Un bida simpel ta siñabo hopi cos. E ta siñabo balora bo sernan keri na momento cu ainda nan ta na bida; e ta siñabo habri bo cas pa un desconoci, pa un persona di menos recurso; cushina pa mas persona pasobra bo no sa na ki momento un bishita inespera ta yega pa bo dune di come; e ta siñabo cu nos grandinan a pasa nos nan conocemento di bida pa nos bai dilanti; e ta siña bo protehe bo mes y protehe otro. Un bida simpel ta yena cu bendicion cu porta bo no ta mira, pero si bo ta sinti, of bo sa, of a experiencia e mundo di Milager. Cada Milager ta personal; Bida mes ta un Milager, ta agradecido.
Den edicionan prome por a lesa mas riba con politica ta e arte di combersa, cu nos dialogo, esta nos combersacion, ta uno pa diferente persona den nos comunidad por compronde. Nos dialogo ta pa siña di otro pa asina ambos por compronde, y por verifica si e otro a compronde loke a wordo bisa. Hasta politiconan, esnan tambe aspira pa sigi e caminda aki ta honra pa sigi pasonan di esnan cu nan ta mira, skucha y ta preparanan mes pa tuma e reto pa hunto guia un pais. Guia un pais ta rekeri di tin e balance individual y por traha colectivamente, esta den grupo. Collectivamente nos ta uni y trece nos profesionalismo, conoce e habilidad di e otro persona, respeta, balora loke cada un ta trece cu ne como guia. Tur persona merece un chens pa traha pa nan pais te dia nan escogencia ta pa crece den nan carera y sigi nan rumbo desea.
Mi a skucha hopi persona bisa e politiconan biew tin cu retira, pa varios motibo. Como politico hoben mi ta compronde bo oponencia, y ta desea di expresa tambe cu mester tin mas respet pa tur e sacrificionan cu politiconan ta haci pa nan pais. Respet, honor, diciplina bo ta gana door di diferente aspecto den bida, e aprecio pa trabou cu a ehecuta durante añanan pa otro, con bon bo departamento generalmente a skucha, a mira, a yuda bo pueblo. Ora bo huramenta pa por traha pa bo pais bo ta trahando pa bo mes tambe, pa bo famia, pa bo yuinan; sin lubida kerido lector esnan di bo tambe y di bo bisiña; Esaki ta parti di e ‘Bon Comun’ di un comunidad. Maske nan ta mesun persona cu nos, nan tin e trayectoria amplio pa guia un pais, porta bo ta of no ta interesa den politica, pero tur dia den bida bo ta combersa y yega na un discusion cu amistad, y noticia pa bo; “esaki tambe ta politica na otro nivel”. Na momento cu un politico tuma decisionan pa su pais, ta pasobra e ta mira futuro di un pais, usando strategianan di e ‘bon comun’. Bo gusta of laga, nos mester di nos politiconan experiencia y siña traha hunto, porta e jongnan ta skucha esun di experiencia, y viceversa pa yega na un mihor mayan.
Cada habitante tambe ta esun cu lo dicidi su futuro, un comunidad ta percura pa hunto crece. Nos tur a pasa duro, mi ta compronde e ora con dificil ta tambe pa un pais ricibi e fiansa necesario pa por biba si nos mes no tin esaki. E carencia di placa a siña nos hopi, cu no ta tur cos ta placa ora bo no tine. A siña riconan pa yuda humanidad enves di enrikece na momento cu nos tin cu repara e daño cu a wordo haci na nos mesun mundo y busca otro opcionan y siña nos hendenan con pa biba mas consciente sin drenta den panico y prepara pa loke cambionan ta trece cu ne. Prome cu sinta ofende un politico, kibre den su carrera, mira den bo cura, den bo bario, e tempo cu bo ta yega di San Nicolaas pa Playa, of di Santa Cruz pa San Nicolaas, Aruba su economia circular. Nos kier critica, mi tambe ta critico riba varios cos, mi tambe a aporta na mi isla hopi aña, mi tin derecho di divulga lo necesario y abo tambe.
Abigaél Arends – Personal Coach, Corporate Development & Communications Specialist


text:
Airport Reina Beatrix: Diadomingo algo despues di 7 or, presencia di polis a wordo pidi na Airport pa motibo cu algun pasahero di e aeroliña Sarpa cu nan a wordo nenga di drenta Aruba y mester bay bek Colombia.
Segun ley e pasaheronan aki mester wordo transporta bek riba e siguiente buelo pa nan pais cu ta Colombia.
E problema a escala pa motibo cu e siguiente vuelo di Sarpa pa Colombia ta bay Medellin y e pasaheronan aki ta di Barranquilla. Segun nan e ta hopi leu di nan cuidad pa nan baha.
Despues di algun intermediacion di autoridad entre e pasaheronan cu e aeroliña, a yega na un solucion satisfactorio y no tabata tin necesidad mas di mas polis na airport.


text:
The content originally appeared on: Diario
ORANJESTAD (AAN): Ta masha poco biaha autoridad ta haya nan mes confronta cu auto ta bolter den un caya asina smal.
Pero esey ta loke a socede Diadomingo atardi den Ranchostraat.
Esaki ta mesun caya banda di Kowloon Restaurant bay pabao. Chauffeur di un Chevrolet Aveo color shinishi cu number A-27921 pa un motibo desconoci a bay dal contra un auto staciona.
E impacto combina cu e angulo cu el a dal, cu e wiel a mishi cu e body, a pone cu el a bay di banda y bolter.
E chauffeur a haya un herida grave na su man, cu a keda sangra bastante. Tanto Polis como tambe Ambulans a wordo manda eynan pa asina controla e situacion, y brinda asistencia na e persona cu su man corta, cu tabata sangra profusamente.


text:
Firmamentu Deklarashon di Intenshon entre Gobièrnu di Kòrsou i Fundashon Museo Tula
Firmamentu Deklarashon di Intenshon entre Gobièrnu di Kòrsou i Fundashon Museo Tula
Geplaatst op 17 August 2021 dor di Ministerio Desaroyo Ekonómiko
WILLEMSTAD – Gobièrnu di Kòrsou a skohe pa riba 17 di ougùstùs 2021 firma un Deklarashon di Intenshon (Letter of Intent) ku Fundashon Museo Tula. Den e Deklarashon di Intenshon akí partidonan a komprometé pa uni forsa i konosementu den remodelashon i eksplotashon di Museo Tula situá den lanthùis Kenepa komo un produkto kultural, edukativo i turístiko. A skohe spesífikamente e fecha akí, mirando ku esaki ta e fecha riba kua nos héroe nashonal Tula a inisiá e lucha pa emansipashon di libertat, igualdat i fraternidat na 1795 saliendo for di plantashi Kenepa.
Meta di e Deklarashon di Intenshon akí, ta pa remodelá Museo Tula pa e bira un instituto públiko permanente ku ta sirbi komo memoria di komunidat di Kòrsou i en partikular komo fuente di inspirashon pa desaroyo emansipatorio di Kòrsou. Alabes, el lo fungi komo un sentro edukativo i un atrakshon turístiko. Mirando ku e remodelashon di Museo Tula ta konektá tantu e maneho kultural edukativo komo e maneho ekonómiko turístiko di Kòrsou, Konseho di Minister a outorisá direktor di sektor di Kultura i Deporte di Ministerio di Enseñansa, Siensia, Kultura i Deporte (OWCS) sra. Lizette Sambo-Velder i direktor di sektor di Desaroyo Ekonómiko i Inovashon di Ministerio di Desaroyo Ekonómiko (MEO) sra Zulaika Mook, pa firma e Deklarashon di Intenshon huntu ku Fundashon Museo Tula. Debí na ousensia di sra. Sambo-Velder, esaki a keda remplasá pa sra. Susan Larmonie-van Heydoorn kende ta Direktor di Maneho di Ministerio di OWCS durante firmamentu di e Deklarashon.
E palabrashonnan entre MEO, Ministerio di OWCS i Fundashon Museo Tula ya a bin ta tuma lugá pa un tempu kaba, pero debí na e pandemia i algun otro kontratempu no a logra firma e deklarashon akí mas promé. Sinembargo, MEO ya a kuminsá duna su aporte na Fundashon Museo Tula pa medio di e programa di coaching grátis ku ta keda ofresé pa MiNegoshi. Pa medio di MiNegoshi, e fundashon ya por yega na formulá su plan di negoshi, desaroyá su plan finansiero i tambe traha riba un plan di merkadeo pa e konsepto nobo i duradero di Museo Tula.
Den e trayekto a skohe konsientemente pa uni forsa ku Fundashon Museo Tula mirando ku e fundashon su base ta formá netamente dor di abitantenan di Kenepa, Wespen i Lagun pero tambe pa motibu di e eksperensia riku di Fundashon Museo Tula den lantamentu, desaroyo i eksplotashon di Museo Tula na 2007 i despues ku lantamentu i eksplotashon di Museo Kas di Pal’i Maishi na Dokterstuin. Un eksperensia riku ku asta a keda rekonosé i akreditá internashonalmente na novèmber 2019 dor di UNESCO pa trabounan den stimulashon i protekshon di herensia intangibel.
Ku hopi satisfakshon, Gobièrnu di Kòrsou i Fundashon Museo Tula ta uni forsa pasó esaki ta habri posibilidat di konbertí eksplotashon di Museo Tula, huntu ku eksplotashon di Museo Kas di Pal’i Maishi i tambe Museo Kas di Vito Valks, den un triángulo di museonan ku por sirbi komo un pèrla di emansipashon di Kòrsou.


text:
Den Haag – Minister di Enseñansa y Deporte Endy Croes a tene un reunion na Arubahuis cu Ron Bormans y Nicole Spellen di e proyecto “Studiesucces Caribische studenten”. Tambe presente na e reunion aki tabata Minister Plenipotenciario Guillfred Besaril, rector di Universidad di Aruba Viola Heutger y directora di Departamento di Enseñansa Anna Marie Proveyer-Groot.
Durante e reunion a papia entre otro con pa drecha e exito di estudio bou di e studiantenan for di paisnan Caribense di Reino. Tanto na Aruba como na e otro paisnan den Caribe ta haci investigacion y comparacion di e actividadnan pa studiantenan. E topico aki lo ta riba e agenda di e “Vierlandenoverleg” awe diahuebs 10 di maart na e ministerio di OC&W.


text:
Moises
Si Moises (Hebreo:מֹשֶׁה; standard - Moshe; tiberianu - Mōšeh) un profeta gi mina'tresse na siklo ni marikonisa na guiya i primet na tituge' i Torah. Impottante gue' lokkue' na profeta gi hinenggen Hudeos, Kristianidat, Islam, i Hinenggen Bahá'í yan meggai otro na hinengge. Segun gi lepblon Exodus, finañagu si Moises ni un Hebreo na nåna ni muna'atok gue' annai ha manda i Faraon na u mapuno' todu i nuebu na manmafañagu na lahen Hebreo. Lao uttimo-ña ma'adapta si Moises ni familian i Faraon. Annai ha puno' si Moises un taotao Ehiptu, malagu ya pumastot, ya despues minanda as Yu'us na u na'fanlibre i manHebreo siha na i manmafa'esklabu ni taotao Ehiptu.


text:
Detenshon pa ladronisia di outo.
KOMUNIKADO DI PRENSA 103 /2022
23 febrüari 2022
Detenshon pa ladronisia di outo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku ladronisia di outo dia 3 di ougústús 2021 na
Van Beekstraat i 28 di novèmber 2021 na De Ruyterkade, personal di e tim ku ta investigá
ladronisia di outo a detené un hòmber sospechoso.
Djárason 23 di febrüari 2022, alrededor di 11.30’or a presentá na warda di reshèrshi e
hòmber R.R.N.M., nasé na Kòrsou di 31 aña di edat kual ta sospechoso di e kasonan ariba
menshoná.
Polis a detené R.R.N.M. i a presenté dilanti un fiskal ouksiliar ku a ordená su
enkarselamentu pendiente di mas investigashon.


text:
Detenshon relashoná ku kaso di kiebro.
KOMUNIKADO DI PRENSA 277 /2022
3 yüni 2022
Detenshon relashoná ku kaso di kiebro.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
En konekshon ku un kaso di ladronisia di quad ku a tuma lugá djamars 22 di febrüari 2022
na Kaminda Seru Waterloo, awe djabièrnè 3 di yüni 2022 alrededor di 06.15’or, tim ku ta
investigá ladronisia di vehíkulo a realisá un detenshon na un adrès situá na West Chincho
grandi.
Ta trata di e hòmber sospechoso A.A.H.M., di 21 aña nasé na Kòrsou.
Detenshon di e hòmber a tuma lugá na e adrès ariba menshoná, siguí pa un entrada
hudisial na unda a konfiská dos (2) quad.
A presentá e sospechoso dilanti di un fiskal ouksiliar ku a òrdena su enkarselamentu
pendiente mas investigashon.


text:
Tur proyecto ta wordo carga a base di liderazgo y esey ta e trabou di un Minister. Por mira ultimo lunanan cu atrobe e comunidad di San Nicolas a wordo laga un banda pa loke ta desaroyo y renobacionnan. Prome cu sr. Otmar Oduber a entrega su puesto como Minister el a sa di laga atras cambionan di ley pasa den Parlamento y fondonan entre otro pa garantisa e continuacion di e desaroyo di San Nicolas.
Si nos haci uzo di e edificio Uncle Louis Store como un ehempel, tur cos a wordo laga atras pa su renobacion. Contract cu monumentenfonds tabata cla, a bay busca aprobacion den Parlamento y asina mes cu presupuesto laga atras p’e, nada mas a tuma luga riba esaki. Nicolas Store a wordo hinca den henter e proyecto tambe di renobacion di San Nicolas, pues el a wordo drecha y renoba sinembargo te dia di awe e museo no por habri. Ta mustra cu ta simplemente pa motibo di falta di liderazgo den gobierno no ta ta motiva un team pa trek e continuacion di e proyectonan aki.
Banda di tabatin un team cu personanan dedica y motiva pa haci e trabou, e proyecto tabata a base di un rapport cu a wordo traha di Aruba Investment Bank (AIB). E proyecto no tabata djis un soño of capricho di un persona, sino un plan bon hinca den otro caminda cu ATA tabata envolvi, tur e stakeholdersnan di cultura, San Nicolas Business and Association entre otro. Sr. Otmar Oduber a duna di conoce cu recientemente hasta e fondonan laga atras den TPEF (Toursim Product Enhancement Fund) cu tabata destina pa continua cu e renobacion di e di dos fase cu ta Mainstreet, a wordo uza na playa pa basha ex Bushiri Hotel abou. Mientras cu ATA tabatin fondo pa basha e ex hotel aki abou for di 3 aña pasa.
Si reflexiona riba e desicionnan tuma door di e gobierno aki pa pa loke ta e desaroy di San Nicolas, locual ta resalta ta, cu ki ora cu ta San Nicolas, nunca e no por ta un prioridad. Ora cu mira e cosnan aki ta puntra cuanto atencion e gobierno aki realmente tin pa San Nicolas.
“Nos di POR tin un team cu ta para pa continua cu e proyectonan aki cu nos ta na tempo ainda pa realisa. No solamente pa haci San Nicolas un Culture and Heritage City, pero tambe pa crea un Creative Industry na San Nicolas.” E ta un cuestion di duna oportunidad na San Nicolas. Un cantidad di gruponan a bin Aruba como tarea di ATA, pa nan mira kico nos ta creando na San Nicolas, pa asina e benta cuminsa na 2018 pa genera trafico di turista pa Pariba di nos isla. Lamentablemnete apenas a yega na e punto ey y ya tur cos a ‘crumble down’ door di fata di vision y liderazgo di e gobierno aki, lider di POR sr. Otmar Oduber a enftisa.


text:
Duartestraat, Noord: Diadomingo den oranan di marduga polis ta wordo manda cu hopi urgencia den Duartestraat pa un caso di tiramento.
Na yegada di e prome patruya, nan a bin compronde cu un persona a bay sali for di su cas y a wordo sorprendi pa algun desconoci cu a cuminsa mande cu botter y piedra, e desconocinan no a keda na tira botter cu piedra despues di un rato a los mas o menos 6 tiro. E balanan a alcansa bentana, muraya y hasta den e plafond di e cas. Niun persona a wordo alcansa pa e tironan.
Aparentemente e tironan aki lo a sali for di un auto blanco chikito cu glas getint preto. Polis mesora a cuminsa buska y a logra haya 6 huls, net na e skina bandi pabou di caminda. E hulsnan lo ta di caliber 22.
Polis na e sitio mesora a pidi pa polisnan technico bin na e sitio pa haci mas investigacion di e caso di tiramento aki.


text:
Curacao: Di Diadomingo 8 di Mei te cu Djasabra 14 di Mei 2022, mas o ménos binti kadete di KMA/Akademia Real Militar na Breda (Hulanda) lo kompletá nan treinen pa bira Ofisir, ku e ehersisio ‘Alumno to Suda’ na Aruba. E kadetenan ta kuminsá ku nan entrenamentu profeshonal despues di verano, komo e último preparashonnan riba nan promé funshon komo Ofisir dentro di e vários sekshonnan di arma i servisio den Ehérsito Real .
Di Djadumingu 8 di Mei te ku Djasabra 14 di Mei 2022, mas o ménos binti kadete di KMA/Akademia Real Militar na Breda (Hulanda) lo kompletá nan treinen pa bira Ofisir, ku e ehersisio ‘Alumno to Suda’ na Aruba. E kadetenan ta kuminsá ku nan entrenamentu profeshonal despues di verano, komo e último preparashonnan riba nan promé funshon komo Ofisir dentro di e vários sekshonnan di arma i servisio den Ehérsito Real Teniendo e ehersisio na Aruba, e Ofisir Aspirant ta eksperenshá kon ta operá den un ambiente diferente, den konteksto i irkunstanshanan klimatológiko otro di loke nan ta kustumbrá ku n’e. Kreando un konteksto operashonal, un transmishon asina ta keda simulá.
Parti di e programa ta entre otro, lèsnan di parti di Milisia di Aruba (ARUMIL), deporte, aktividatnan inusual, momentunan di reflekshon, i un ehersisio di 24 ora ku sosten di Kuerpo di Marinir di Kazèrne Savaneta.
Dia Soshal
Riba Djasabra 14 di mei ta klousurá e programa ku un dia soshal na Aruba. E dia ei e kadetenan ta lora nan manga di kamisa pa yuda ku mantenshon i asuntunan práktiko na Ambiente Feliz, un hogar familiar remplasante pa esnan deskapasitá mentalmente, i tambe na Sgt. Pepper Friends Foundation, un refugio pa animal na Aruba. Aktividatnan soshal pa e kadetenan ta keda ehekutá mas frekuente durante aña, pa asina aportá na organisashonnan lokal i pa un bon kousa.
Na ‘Koninklijke Militaire Academie’ (KMA) na Breda anualmente sentenáres di kadete ta keda entrená pa bira Ofisir. Na KMA por sigui un entrenamentu kòrtiku pa Ofisir, un siñansa den siensia Militar, òf un entrenamentu spesialisá. KMA ta trein Ofisirnan pa Ehérsito Real, Forsanan Aéreo Real i Marechosé Real.
KMA ta keda sostené den organisashon di e ehersisio aki pa ‘Expertisecentrum Leiderschap Defensie‘ (ECLD) i ‘Faculteit Militaire Wetenschappen’ (FMW). E institutonan aki ta parti tambe di Nederlandse Defensie Academie (NLDA). Tambe nan ta traha konhunto ku ARUMIL i Marina Real.


text:
The content originally appeared on: Diario
Grupo local ta desea pa haya sa kico a descubri riba su BlackBerry
ORANJESTAD (AAN): Den fin di siman, e organizacion NGO local di Rainbow Warriors Core Foundation a haci algun pregunta relaciona cu e caso penal cu a ser trata den Corte na Aruba, unda ta acusa e sospechoso Anderson Rasmijn di ta e persona cu a mata e periodista Johnny ‘Poentje’ Castro.
Milton Ponson di e grupo aki, ta recorda tur hende cu ta un periodista a pone e caso di Poentje Castro cuminza lora back. Esey a cuminza ora e periodista Luis Villegas a haci un peticion yama “Openbaarheid van Bestuur verzoek” na Hulanda. Y no lubida cu Luis Villegas a “desaparece” 6 maart 2022. Di con?
Henter e caso di Poentje Castro ta hole masha stinki mes, mescos cu e asesinato di Ulric Latham hopi aña pasa na unda un hende a ser sentencia pa asesinato y a sinta den prison pero e berdadero culpabelnan a scapa di persecucion. E tempo aya, Eva Latham, su ruman muher a denuncia Ministerio Publico pa corupto y di a falsifica y of destrui prueba.
Na Aruba tin hopi hende cu ta convenci cu Poentje Castro a ser silencia. Den henter e caso penal di Diabierna, toch no a scucha Ministerio Publico splica pakico Anderson Rasmijn lo a mata Castro tampoco.
Declaracion oficial: Pesey Rainbow Warriors Core Foundation, cu ta un NGO registra cu United Nations NGO Liaison Office na New York como un organizacion internacional pa desaroyo sositenible y derechonan humano, a emiti un declaracion oficial relaciona cu e asesinato di e periodista investigativo Johnny ‘Poentje’ Castro.
Segun Ponson, basa riba informacion suministra pa Nederlands Forensisch Instituut (NFI) despues cu periodista freelance Luis Villegas a usa e ley di Openbaarheid van Bestuur verzoek pa obtene informacion riba ki data a wordo haya riba e BlackBerry smartphone di Poentje Castro, diripiente na un forma rapido na Aruba, Ministerio Publico a core habri e caso bek na Aruba.
Y debi cu awor e caso a bira “activo” atrobe, nan a blokea cualkier procedimento di ‘Landsverodening Openbaarheid van Bestuur’ na Aruba pa obtene informacion di loke NFI na Hulanda a haya riba e BlackBerry di Poentje Castro y cu a wordo manda pa Ministerio Publico na Aruba.
Durante tratamento di e caso den Corte di Prome Instancia na Aruba dia 6 di Mei, Fiscal Patrick v.d. Biezen a indica cu e investigacion haci door di Ministerio Publico tabata “menos cu optimo” y cu Abogado pa e acusado a indica cu e documentonan original cu ta data di 2010 a bay “perdi” y cu Ministerio Publico a suministra copia solamente na Corte.
Como cu e data di e BlackBerry obteni door di Luis Villegas na Hulanda a wordo censura bastante, y e data ricibi di NFI na Ministerio Publico di Aruba awor ta protehi pa Landsverordening Openbaarheid van Bestuur, awor pueblo por djis specula loke a wordo haya riba e BlackBerry di Poentje Castro, y con esaki lo por ilumina mas e posible motibonan di su asesinato y e identidad di e hendenan di interes y posible sospechosonan.
Debi cu Ministerio Publico na Aruba den pasado rond di casonan di hende desapareci cu posibilidad cu crimen a wordo cometi, manera e caso famoso di Natalee Holloway y e asesinato di Ulric Latham a mustra instancianan similar di investigacion hopi slordig, documentonan perdi, y posible indicacion cu a manipula cu prueba, e organizacion NGO aki ta sinti cu e caso contra e acusado ta parce di ta basa riba pruebanan bieu, posiblemente incompleto, y selectivamente suministra na Corte, cu por wordo describi como pruebanan circunstancial cu backup di declaracion di testigo, pero cu pruebanan crucial forensico cu no ta completo, inconclusivo, cu tin falta, of cu a wordo teni scondi pa exclui posible otro personanan di interes of sospechoso.
Diripiente Cold-Case habri bek: E circunstancianan bao di cual e caso di profil hopi halto di asesinato di e periodista investigativo Poentje Castro a wordo declara “cold case’ y a keda como cold case pa mas di un decada, y cu a core wordo habri despues cu data di BlackBerry a wordo entrega door di NFI na e periodista Luis Villegas, y awor ta parce di ta direccion pa wordo declara ‘caso cera’ despues di e sentencia di 24 di Mei venidero, ta hole stinki y ta parce di ta un ‘cover up’.
E argumento di Fiscal cu e veredicto final di culpabilidad y e sentencia di e acusado dia 24 di Mei venidero “porfin por ta un cierre” pa e famia di Poentje Castro, ta un motibo no-satisfactorio pa trece fin na un investigacion di asesinato cu tabata hopi slordig desde comienzo y ta bay laga hopi pregunta habri pa cu e motibo real di e asesinato, y consecuentemente di e autornan intelectual di e crimen cu a wordo cometi.


text:
KU UN ‘big smile’ ministerpresidènt Gerrit Schotte i reportero Franklin Haseth sintá den nan king chair na tv8 a anunsiá e mishon ku e remarka ‘ken por ta kontra di un servisio asina anto pòrnada’! E reportero no a hasi ningun pregunta na minister-presidènt den e direkshon di kiko ta e preparashon promé i despues di e operashon ku ta importante pa pueblo ta na altura di dje. ‘Mision Milagro’ ta un proyekto ku kònsùl general di Venezuela Angiolillo Hernandez kier a introdusí aki na Kòrsou na 2007 ku a haña hopi krítika ku a wòrdu konsiderá komo un bakoba pa kue nos hendenan mas marginá i un atake dirèkt den nos asuntunan di nos kuido di salú pa popularisá i influensiá e pueblo di Kòrsou pa medio di e eksesivo petrodollar risibí pa skarsedat di petroli. For di inisio di e gabinete Schotte aki tur desishon di gobièrnu ta pa hinka Kòrsou bou di bandera di Venezuela pa gabinete su benefisio personal. PdVSA su operashon ta un molèster pa 20.000 hende. Gobièrnu ta bisa ku no ta PdVSA ta BOO, PdVSA ta haña koperashon di gobièrnu pa usa COT gana plaka na bòshi, Curoil si no por. No tin trabou pa yunan di Kòrsou pasombra kontratistanan a bira Venezolano i ta importá Venezolano. Pa sera boka di e sindikatonan ta duna nan tur 200.000 florin i ken ku reklamá no ta haña trabou òf ta pèrdè trabou. No ta laga duda ku tin suidadano, organisashon, partidonan ku ta simpatisá ku e akshon, pero ta bon para un ratu ketu i puntra nan mes ta kiko ta e konsekuensianan tras di e gesto aki. E pregunta ta e infrastruktura di salubridat por karga e kambio aki, ki ta posishon di nos dòkternan, ken ta sòru pa e preparashon promé i despues di operashon i asina mi por sigui. Un wowo di un hende ta 90 porshento di su bida, i bo no ta laga ken ku ta mishi ku bo wowo sin bo tin garantia ku e ta hasi un bon trabou. Nos sistema di kuido tin su problemanan, pero si mester evaluá nos sistema di kuido di salú pa tur ku ta biba na Kòrsou inkluso esnan ilegal. Kòrsou lo ta pará te den kabes di e lista. Kòrsou ta parti di Reino Hulandes ku aki aya tin su problemanan, pero ta bon pa gobièrnu di Kòrsou informá e pueblo pa loke ta e asuntu aki di ‘Mision Milagro’ pa e pueblo por husga promé e situashon sali for di man, pasombra ta un par di wowo un hende tin. Pa konkluí mi ta mira e proyekto di ‘Mision Milagro’ aki un hungamentu ku sintimentu di e pueblo ku no sa mihó i ku ta wòrdu mira komo un mete la pata dirèkt den asuntu intèrno di nos pais pa un posibel obligashon ku gabinete Schotte tin ku kumpli ku ñe. Mi pueblo lanta ariba, sta op i ekspresá bo opinion.
EDGAR LEITO
(Movementu Solushon Isla)
Curaçao


text:
Durante varios luna caba e problema di e trahadonan di Aura Casino ta andando, sin cu tin un solucion na bista. Kico realmente ta pasando den e caso aki? E cambionan di ley di april 2013 cu tabata dirigi na aumenta derecho di trahado den caso di take over of bancarota, no a yuda? Un bista den e materia aki.
Realmente na 2013 a introduci regla mas estricto den nos Codigo Civil, cu ta un intento di duna mayor proteccion na e trahado den un empresa cu ta pasa pa otro dunado di trabao, tin ora despues di bancarota, loke ta pasa regularmente den mundo di casino. E reglanan nobo ta contempla en corto e posibilidad di un traspaso (‘overgang’) di un empresa, traves di un convenio, un fusion of un separacion. Den caso di un traspaso lo mester tin anto un acuerdo entre e doño di trabao anterior y esun entrante. Den e caso di bancarota no tin un dunado di trabao mas, pero por surgi un nobo cu ta dispuesto di continua e empresa. En todo caso, ora tin un dunado nobo cu ta desea di continua, kico ta e responsabilidad cu e dunado di trabao anterior y esun nobo tin?
Den e prome caso, casi nunca lo tin un traspaso a base di un acuerdo entre dunado di trabao nobo y esun saliente. Den e caso specifico aki tampoco ta trata di un di e opcionnan di e ley. No tin un operador saliente cu cual por comunica pa yega na un acuerdo y no tin bancarota. Kico ta e problema den un caso asina? E operador nobo tin un acuerdo cu e doño di instalacion y no cu e operador saliente. Pero, di banda di e operador nobo por bisa cu ningun momento nan a deal cu e operador anterior, y por lo tanto no ta trata di un convenio den sentido di e ley aki, pa cu e traspaso di e empresa. Di e manera aki ta resulta cu e ley no a yuda pa drecha loke mester a drecha, ya cu e no ta contempla e tipo di caso aki y keto bay e hungadonan mayor ta sali ileso semper: e operador anterior ta ‘just walk away’; e explotado ta bisa cu nan no ta parti di e asunto aki; y e operador nobo ta bisa cu e no tin ningun palabracion pa tuma over e negoshi di e operador anterior, pero tin solamente un convenio cu e explotado.
Pero, si no tin ningun compromiso entre nan dos, pasobra nan tur dos realmente tin un convenio cu e explotado so, cu ta doño di instalacion y ta ofrece e posibilidad pa opera un casino y ta gana placa cu esaki, e explotado no tin ningun responsabilidad? Of nos ta cuminsa reconoce e realidad cu tin dos empresa envolvi den e casino: e operador y e explotado. Por atende e asunto aki traves di e permiso pa opera casino. Na e momento aki ta e operador di casino tin un contracto cu e doño di e instalacionnan, y ta bay opera y ta haya un permiso pa esey. E papel di esun cu tin un casino pa ofrece na otro pa opera, no ta aparece aki. Ta e explotado tin un convenio cu e operador, pero ningun caminda nan responsabilidad ta aparece. Di e manera aki e explotado ta e partner fiho cu ta facilita e operador pa ta un mal dunado di trabao, lagando e trahadonan desampara. Kico por ta e alternativanan inmediato pa e trahadonan? Considera un caso civil contra e explotado pa acto incorecto pa ta facilita cada bes e operador pa disparce sin cumpli cu su obligacionnan pa cu e empleadonan, mientras cu e tambe tin un empresa cu ta gana placa cu trabao di e empleadonan aki.
Otro aspecto importante den e asunto aki ta e papel di gobierno. Ta gobierno ta otorga un permiso pa e casino. Manera tur permiso, esun cu ta otorga por pone condicion. Si por ripara cu cada bes derecho di trahado ta na peligro pasobra un operador ta disparce, y e siguiente ta bisa di no ta mara na e obligacionnan di e anterior, y e explotado di un facilidad ta tira tur cos riba e operadornan, ta bira tempo pa introduci un permiso pa casino, cu ta stipula obligacion tanto pa e doño di e casino como pa e operador. Esey lo rekeri un cambio di ley unda e doño di instalacion y e operador ambos ta mara na un permiso. Esey por hiba na cambio di e condicionnan bao di cual ta obtene e casino pa opera, inclusivo mas garantia di cumplimento cu e empleado.
Conclusion ta cu e actual ley no ta satisfactorio y no ta yuda resolve e problema cu ta surgi ora un operador ta lanta su bela bay sin cumpli y ta laga e trahadonan sin recurso. Mester pone presion riba gobierno pa cambia e exigencianan pa cu permiso di casino.


text:
E represion di guardia nacional bolivariano contra manifestacion pacifico di oposicion di ayera 3 di mei a laga consecuencia visibel: varios herido pa bom lacrimogeno y hende afecta como consecuencia di gas.
Entre e hendenan cu a keda herida tin Freddy Guevara, diputado di Asamblea Nacional, di oposicion, cu a haya un golpi cu un bom lacrimogeno riba su pia.
Durante manifestacion periodista a denuncia censura pa medio di comunicacion, pasobra guardia nacional a forma un baricada, mientras tabata blokea e paso na periodistanan y asina nan no por a registra henter e sucedido cu a tuma lugar eynan, na altura di Altamira.
Mas laat, Mesa di Unidad Democratico a publica un potret di un manifestante cu a haya atencion medico despues cu el a haya un herida na su cara.
E marcha a cuminsa diaranson banda di 11:30 desde Altamira manera tabata planifica. E atake di banda di polis a cuminsa ora cu Venezolanonan tabata cana cerca di sector conoci como El Rosal.


text:
Dia 30 di yüli 2011 na Rio de Janeiro a tuma lugá e loteria pa asina repartí e diferente selekshon nan nashonal ku ta miembro di FIFA i asina kuminsá e kaminda pa mundial di futbòl Brazil 2014. Despues ku ya sinku miembro ku ta forma parti di CONCACAF a kai afó, Kòrsou porfin sa kontra ken e ta bai kuminsá su trayektoria pa Brazil 2014. Kòrsou a kai den Grupo F huntu ku Haiti, Antigua i Barbuda i US Virgin Islands.
E promé wega di e selekshon di Kòrsou lo ta dos di sèptèmber kontra di e selekshon di Antigua i Barbuda. Ainda no ta konosí si e partido aki lo tuma lugá na Kòrsou òf na Antigua I Barbuda. E di dos partido ku Kòrsou lo hunga lo ta dia seis di sèptèmber kontra Haiti. Pa despues dia shete di òktober Kòrsou hunga un biaha mas kontra Antigua i Barbuda. Un dia despues di selebrá un aña di pais Kòrsou, dia 11 di òktober Kòrsou lo hunga su di dos partido kontra Haiti. Nèt un luna despues, dia 11 di novèmber Kòrsou lo hunga su promé partido kontra US Virgin Islands. Dia 15 di novèmber Kòrsou lo hunga su di dos partido kontra US Virgin Islands i asina konkluí e fase aki di klasifikatorio pa Mundial 2014.
Solamente e ganadó di e grupo ta pasa pa e siguiente buèlta. Den pasado ainda komo Antia Hulandes, Kòrsou a hunga shete biaha konta Antigua i Barbuda i a sali viktorioso na tres okashon i a empatá na dos okashon. Di e shete okashon nan ku Kòrsou a hunga kontra Antigua i Barbuda, na seis okashon tabata den e klasifikatorio pa Mundial i un biaha tabata den un partido amistoso. E último biaha ku Kòrsou a hunga kontra Antigua i Barbuda tabata na 2004 den e klasifikatorio pa Mundial Alemania 2006. Esaki tabata un partido dramátiko kaminda Kòrsou a kai vensí dos pa nada na Antigua i a bin bek i gana e partido na Kòrsou tres pa nada i asina pasa pa e siguiente buèlta.
Kontra Haiti, Kòrsou tin un historia bastante largu. Loke ta remarkabel ta ku no ta promé biaha ku Kòrsou ta hunga kontra Haiti bou di bandera di Kòrsou. Na aña 1950 i na aña 1957 Kòrsou a hunga dos partido amistoso kontra Haiti bou di bandera di Kòrsou. Na tur e dos okashon nan aki Kòrsou a kai vensí. Na tur Kòrsou a hunga un kantidat di 13 partido kontra Haiti, di kual shete biaha tabata den klasifikatorio pa Mundial. Di e 13 biaha ku Kòrsou a hunga kontra Haiti, Kòrsou a kai vensí na nuebe okashon, empatá na tres okashon i a gana na un okashon. E último biaha ku Kòrsou a hunga kontra Haiti tabata den e klasifikatorio pa Mundial Sur Afrika 2010. Den e enkuentro nan aki Kòrsou a empatá na sero den e promé partido na Haiti pa despues kai vensí ku skor mínimo na Kòrsou.
Kòrsou no a yega di hunga ningun partido kontra US Virgin Islands, dia 11 di novèmber lo bira e promé biaha ku e dos ekipo nan aki ta topa otro. Loke ta interesante di US Virgin Islands ta ku na mart nan tabata di renk number 33 den CONCACAF i Kòrsou number 21. Den un periodo di kuater luna US Virgin Islands a logra baha di number 33 i yega puesto 23. Den e mesun periodo di tempu Kòrsou a bai di puesto 21 pa puesto 25. Haiti tambe a bai atras kaminda nan a move di puesto 12 i bai puesto 15. Di mesun manera Antigua i Barbuda a kita di puesto 13 i bai puesto 11.


text:
Ed Sheeran a revela siman pasa cu e tabata planeando di lansa un gran ‘curveball’ musical. Na e momento ey su fanaticonan no tabata sigur kico esaki tabata kiermen, pero dialuna e cantante a comparti finalmente kico e tabatin planea. Ed a publica riba su twitter: “Mi kier comparti cu boso loke cu mi tabata trahando riba dje.
Mi a conoce J Balvin na un gym na New York aña pasa”. Sheeran a tweet esaki hunto cu un video preview di 15 seconde na unda cu por a wak Ed y J Balvin tocando guitara y cantando, cu ta parce manera un shooting pa un video musical. Ed a sigui bisa: “Tabata ami cu ne so mainta trempan na gym, mi a reconoce su stem ora cu e tabata papiando na telefon, asina cu simplemente mi a bay cerca dje y salude”.
E pareha artistico a termina di graba varios cantica durante nan tempo hunto, aunke na e momento aki ta e dos canticanan: ‘Sigue’ y ‘Forever My Love’ ta bay wordo lansa pronto. E artista procedente di Inglaterra a bisa: “Tabata un reto pa siña pronuncia algun palabra corectamente na Spaño”. Sheeran a bisa tambe: “J Balvin kier a introduci mi na su mundo y ami na esun di mi. E tabata un reto pa siña Spaño pa esaki”.


text:
Willemstad – Riba 20 di april artista Avantia Damberg lo tin su apertura di eksposishon sobre e tematiko di e Mortonan di April. Damberg lo toka e tema aki ku ta presis 80 aña pasá, ora stoker Chines a wordu matá na Suffisant 20 di april 1942.
A base di un kolekshon di vas di porcelana ku Damberg a traha na Friesland, Hulanda aña pasá, e ke hiba e pida historia aki dilanti. E ta dedika e eksposishon na defuntu Pacheco Domacassé ku a yudé hopi ku e tema.
E eksposishon lo dura 2 luna (20 di april te ku 15 di juni) na Museo di Kòrsou i e apertura ta kuminsa 7’or di anochi. E museo ta enkargá ku e invitadonan, pa informashon por mail info@hetcuracaosche.museum
E eksposishon aki a risibi sosten di Prins Bernhard Cultuurfonds Caribisch Gebied


text:
Compara cu februari 2021, e cantidad di placa den circulacion a crece cu Afl. 38,9 miyon te na Afl. 4.858,2 miyon den e luna di maart 2021. Esaki a resulta for di un subida den e reserva activo domestico netto (+Afl. 42,4 miyon) y un bahada den e reserva di divisa netto (-Afl. 3.6 miyon).
E expansion den e activo domestico netto a wordo causa pa un aumento den credito domestico (+Afl. 51,9 miyon). Transaccionnan no relata na credito a baha cu Afl. 9,4 miyon. E subida den credito domestico ta wordo atribui na un expansion den credito bancario netto na e sector publico (+Afl. 67,7 miyon) y un bahada den credito bancario na e sector priva (-Afl. 15,8 miyon). E subida den credito bancario netto na e sector publico a wordo causa pa un bahada den deposito di gobierno (-Afl. 67,6 miyon). E caida den credito bancario na sector priva a resulta for di menos credito na empresa (-Afl. 7,7 miyon), na consumidor (-Afl. 5,9 miyon) y hipoteca pa vivienda (-Afl. 2,2 miyon).
E reserva di divisa netto di e sector bancario a baha door di benta netto di divisa na publico (+Afl. 216,2 miyon), principalmente relaciona cu pago pa importacion di mercancia, otro inversionnan, y otro servicionan. Esaki a wordo casi completamente mitiga pa compra netto di divisa for di publico (-Afl 212,5 miyon), mas tanto relaciona cu entrada for di turismo y transferencia netto for di cuentanan den exterior di companianan local.
Inflacion
E nivel general di prijs, cu ta wordo midi door di e indice di prijs di consumo, a registra un bahada di 1,1 porciento den e luna di maart 2021, compara cu 1.9 den februari 2021. E contribuyente principal na e bahada aki tabata e componentenan “Recreacion y Cultura”, “Paña y Sapato” y “Cuminda y Bebida No-alcoholico”. Pa loke ta trata e promedio anual di e tasa di inflacion, esaki a registra -2,2 porciento na maart 2021, compara cu -2,2 porciento na februari 2021.
Entrada di Gobierno
Entrada total di gobierno a suma Afl. 70,6 miyon na maart 2021, cual ta Afl. 11,5 miyon menos cu e mesun luna di e aña anterior. Esaki a resulta for di bahada den entrada di impuesto (-Afl. 8,6 miyon) y den entrada no relata na impuesto (-Afl. 2,9 miyon).
E caida den entrada di impuesto a wordo causa principalmente pa menos entrada for di impuesto riba salario (-Afl. 6,2 miyon) y e asina yama “turnover tax” (-Afl. 5,1 miyon). Di otro banda, entrada for di impuesto riba ganashi a subi cu Afl. 5,7 miyon.
Turismo
Na maart 2021, e cantidad di turista a registra 48.967 turista, cual ta 6.125 mas bishitante (+14,3 porciento) compara cu na maart 2020. E crecemento aki a wordo causa pa subidanan den e mercado Norte Americano y mercado Latino Americano di 6.191 bishitante (+16,6 porciento) y 56 bishitante (+3,0 porciento), respectivamente. Di otro banda, e mercado Europeo a baha cu 172 bishitante (-6,3 porciento).
E subida den e mercado Norte Americano a resulta for di mas bishitante for di Merca (+9.476 bishitante of 27,9 porciento). E aumento den e mercado Latino Americano a wordo causa pa mas bishitante for di Colombia (+772 bishitante of 177,5 porciento)


text:
Como e prome Vice President electo di e nacion, Kamala Harris, ta representa un amanecer nobo den e politica di Merca. Asina natural, e fondonan tanto di e imagennan imprimi como digital di Vogue ta totalmente original. E potretnan a ser saca pa Tyler Mitchell, e prome potret ta refleha Harris den su miho pose informal: keds Converse y blazer Donald Deal, escogencia di estilo propio y un sonrisa briyante. Un bista mas di cerca di e imagen ta revela un tributo na un capitulo den e formacion di e bida di Harris: su tempo como un miembro di Alpha Kappa Alpha Sorority, Inc’s Alpha chapter na Howard University.
Funda na 1908, Alpha Kappa Alpha ta e prome sociedad di studiantenan historicamente afroamericano, y su colornan oficial ros salmou y berde appel ta iconico. Eligi pa e educador, Beulah Burke, un di e nuebe miembronan cu ta e fundadonan di e grupo, cu conhuntamente a ser manteni durante mas di un siglo, y ta reconocibel instantaneamente pa e miembronan y cualkier persona cu un conocimento di e sistema griego di hermandad y fraternidad. Durante e añanan nan a pone e muhenan manera e leyenda di television Phylicia Rashad, e matematico Katherine Johnson y e autor ganador di e Premio Nobel Toni Morrison.
E sombranan a converti den parti di e bida di Harris na 1986. El a uni na e capitulo Alpha na Howard durante su ultimo aña, como un di e poco studiantenan cu a ser acepta den e organisacion e tempo ey. E hende muhenan por bira amiga pa henter nan bida, apoyando Harris cu su campaña. Su tempo como AKA tabatin un impacto profundo, cual el a explora den su autobiografia, The Truths We Hold. “No solamente nos a ser bisa cu nos tin e capacidad di ta un ser grandi di influencia; nos tabatin desafio di ta na e haltura di e potencial ey”, Harris a skirbi riba su experiencia universitario. “Tabatin un expectativa cu nos lo cultiva y uza nos talentonan pa tuma e rolnan den liderazgo y pa tin un impacto riba otro hende, y kisas hasta na mundo”.


text:
TAWATA IGUAL OF ALINIA CABA CU LOCUAL NOS PROPIO PROFESIONALNAN A STIPULA DEN E MASTERPLAN
Durante e reunion publico di diahuebs mainta den Parlamentodi Aruba pa duna informacion tocante COHO, Prome Minister Evelyn Wever-Croes a duna amplio splicacion di e 3 diferenteproducto di negosacion cu Hulanda cuanan ta Lanspakket, COHO y RAFT. Esakinan ta tres documento cu ta relaciona naotro pero ta diferente.
LANDSPAKKET:
E prome producto di negosacion cu Hulanda ta e Landspakket. E landspakket ta un documento cu a wordo firma caba dia 13 di november 2020.
E landspakket ta duna den liñanan grandi kico ta e condicionnan cu Hulanda ta bisa cu Aruba tin cu cumpli cu ne pa nos por crea di nos sistema economico, nos structura y fundeshi uno fuerte y resiliente pa percura cu nos por pagaHulanda bek. Tambe si bin un siguiente sla of golpi cu e no lo kibra nos di e manera cu e la kibra nos ultimo aki.
“Aruba tabata e pais den Reino mas afecta pa e pandemia akidebi na nos dependencia asina grandi di turismo. P’esey noskier logra pa despues di esaki nos ta mas fuerte pa si cualkiercos di e indole aki bolbe pasa, nos no wordo afecta di e tanto ey”.
Prome Minister a menciona cu e puntonan menciona den landspakket pa 80-90% tabata igual of alinia caba cu locualnos propio profesionalnan na comienso di e pandemia a bin hunto y stipula den e masterplan. Nan a wordo pidi pa deliniacua ta e caminda cu Aruba mester tuma pa sali for di e crisis aki pa nos ta mas fuerte y mas resiliente y danki na e trabou eycu a haci na comienso di e crisis, ora cu Hulanda a bin cu e landspakket, mayoria di e puntonan tabata caba den e masterplan. E landspakket ta un documento valido y a base di esaki cada kwartaal nos lo bin hunto pa negocia pa sa kico nosta bay enfoca riba dje pa e siguiente kwartaal.
E agenda di ehucusion di kwartaal 3 cu Aruba ta den aworaki, a wordo negocia cu Hulanda prome cu e kwartaal a cuminsa y awor nos ta den fase pa negocia kwartaal 4. Hulanda ta mandasu delegacion cu ta sinta cu e delegacion di Aruba y ta bishitainstancianan cu ta necesario pa papia cu nan y traha hunto cu nos e ora riba kio ta ‘haalbaar’ pa e siguiente 3 lunanan. Tin biaha, Prome Minister ta indica, nan kier cosnan demasiadoambicioso y e ora nos profesionalnan ta splica nan pakico no mester bay mucho lihe.
“Hende ta bisa cu landspakket ta firma di 13 di November añapasa y nada un cambia. Sinembargo, cada kwartaal di nobonos ta cambia e agenda di ehecucion. Cumpliendo cu tur transparencia, Parlamento ta prome cu ta haña e agenda di ehecucion manera e wordo firma pasobra esaki ta e respet cu Gobierno tin na Parlamento. Despues e ta wordo publica. Parlamento por mira stap pa stap cua ta temanan cu ta bay haña atencion e siguiente kwartaal y kico e deadlines nan ta.


text:
The content originally appeared on: Diario
ORANJESTAD (AAN): Na varios pais e ta algo cu ta socede regularmente. Na Aruba den pasado tambe, un accion asina a yega di wordo teni, y el a resulta exitoso.
Ta un asina yama accion pa colecta arma di candela.
Ministerio Publico y Cuerpo Policial Aruba (KPA) tin intencion di tene un accion di colecta arma di candela pa bringa posesion di arma di candela ilegal. Durante e periodo aki personanan por entrega nan arma di candela na polis anonimamente y sin castigo.
E intencion di e accion aki lo no ta pa resolve caso, sino pa kita armanan di candela for di caya. Desde comunidad ta sona basta tempo caba e grito pa tene un accion asina. E ultimo accion di colecta arma di candela anonimamente y sin castigo a tuma lugar na 2009.
Mas informacion tocante e accion di colecta armanan di candela (unda y ki tempo) lo sali pronto den DIARIO.


text:
Biblioteca Nacional Aruba ta presenta otro edicion di su Festival di Buki pa Mucha. Actividadnan di Festival di Buki pa Mucha 2018 ta den luz di e tema ‘Amistad’. E aña aki e lema ta ‘Amistad! Traha storia hunto. Comision di e festival ta produci un buki pa mucha specialmente pa e festival. Un buki cu lo bay na e scolnan participante. E aña aki ta produci un compilacion di 15 storia. Cada storia a keda ilustra pa artista visual Vanessa Paulina. Vanessa a crea tambe e imahen di e festival cu ta expresa e tema ‘Amistad’.
Bishita pa scol: Den siman di dia 5 pa dia 9 di november un grupo di autor di buki pa mucha, ilustrador y contadornan di storia ta bishita mas o menos sesenta scol, primario, basico y special, riba nos isla. Nan ta bishita scol pa conta storia, papia tocante buki cu e mucha y pa stimula e mucha pa lesa locual ta esencial pa su educacion.
Un buki gratis pa tur mucha: E ‘Regalo di siman di Buki pa Mucha 2018’ ta un regalo pa muchanan di Aruba. Por haya e buki gratuitamente na tur libraria ora cumpra un buki pa mucha, tanten cu tin.
Biblioteca Nacional Aruba ta contento y orguyoso di por presenta e buki di Festival di Buki pa Mucha. E buki titula ‘Amigonan tur caminda’ ‘Overal vrienden’ ta na Papiamento y Hulandes . Esaki ta un compilacion di storia di diferente escritor di storia pa mucha. Traduccion tabata na encargo di sra. Lilian Semeleer y Angelique Maduro y redaccion di Jeroen Hoogerwerf. E buki a keda publica na Levendig Uitgever.
E buki ta un compilacion di storia di Richard Dabian, Robert Reeberg, Reginald de Palm, Sergio Tjie-A-Loi, Gino Vrolijk, Alvin Inecia (Tio Ali), Crisen Schorea, Daniëlle Schothorst, Denise de Jongh-Rekwest, Diana Marchena-Martes, Evelien van Dort, Indra Hu-Ramdas, Jeroen Hoogerwerf, Liliana Braamskamp-Erasmus y Mariska Hammerstein. E ta yen di storia pa mucha di scol basico. Storianan di amistad entre mucha, bestia, hende di diferente cultura. ‘Amistad’ ta e tema di e Festival di Buki pa mucha e aña aki.


text:
Vidionan di Beibel—Siñansa di Beibel
E vidionan kòrtiku akí ta usa Beibel pa kontestá pregunta importante, manera: Dikon Dios A Krea Tera? Kiko Ta Pasa ku Nos Ora Nos Muri? Dikon Dios Ta Permití Sufrimentu?
Nos Universo A Ser Kreá?
Hopi hende no ta komprondé e relato bíbliko tokante kreashon òf ta bisa ku e ta un mito. Nos por kere loke Beibel ta bisa tokante kreashon?
Dios Tin un Nòmber?
Dios tin hopi título, manera Todopoderoso, Kreador i Señor. Pero e nòmber personal di Dios ta aparesé mas ku 7.000 biaha den Beibel.
Ken Ta e Outor di Beibel?
Si ta hende a skirbié, por yam’é e Palabra di Dios? Ken su pensamentunan ta den Beibel?
Kon Nos Por Tin Sigur Ku Loke Beibel Ta Bisa Ta Bèrdat?
Si ta Dios ta e outor di Beibel, no mester tin niun otro buki manera e.
Dikon Dios A Krea Tera?
Nos tera ta sumamente bunita. E ta na e distansia ideal for di solo, den un posishon skùin i ta drei rònt di su as na e velosidat adekuá. Dikon Dios a hasi asina tantu esfuerso pa krea nos bunita planeta?
Kiko Ta Pasa ku Nos Ora Nos Muri?
Beibel ta primintí ku lo yega e tempu ku hopi hende lo resusitá for di morto, meskos ku Lázaro.
Di Bèrdat Fièrnu Ta Eksistí?
Beibel ta bisa ku “Dios ta amor.” P’esei, Dios nunka lo kastigá hende despues ku nan a muri pa piká ku nan a kometé den pasado.
Hesukristu Ta Dios?
Hesukristu Ta Dios Todopoderoso? Òf Hesus i Dios ta dos persona distinto?
Dikon Hesus A Muri?
Beibel ta duna hopi importansia na e morto di Hesus. Su morto tabatin un propósito?
Kiko e Reino di Dios Ta?
Tempu Hesus tabata riba tera, el a papia mas tantu tokante e Reino di Dios ku kualke otro kos. Pa hopi siglo su siguidónan a pidi den orashon pa e Reino ei bini.
E Reino di Dios A Kuminsá Goberná na 1914
Mas ku 2.500 aña pasá, Dios a laga un rei poderoso haña un soño ku a haña su kumplimentu den nos tempu.
Mundu A Kambia Desde 1914
Situashon mundial i aktitut di hende desde 1914 ta indiká ku e profesianan di Beibel tokante “e último dianan” ta kumpliendo awor.
Dikon Dios Ta Permití Sufrimentu?
Hopi hende ta puntra nan mes dikon mundu tin tantu odio i sufrimentu. Beibel tin kontesta satisfaktorio i konsolador.
Dios Ta Aseptá Tur Forma di Adorashon?
Hopi hende ta kere ku tur religion ta bon.
Dios Ta Permití Nos Usa Imágen den Nos Adorashon na Dje?
Nos no por mira Dios. Imágen por yuda nos hala serka Dios?
Dios Ta Skucha Tur Orashon?
Kiko si un hende ta hasi orashon ku motibu egoista? Kiko di un hòmber ku ta maltratá su kasá i ku despues ta pidi Dios pa bendishon’é?


text:
Ku mundialmente mas di 75 mion álbum bendí e saksofonista Kenny G
ta e instrumentalista ku hamas un artista por e superá den benta na mundu. El a krese ku e nòmber di Kenny Gorelick den e bario di Seward Park na Seattle i el a deskubrí e saksofon ora el a skucha presentashon den e famoso i prestigioso i espektakular The Ed Sullivan Show
. Na edat di diez aña el a kuminsá toka riba su mes. Gorelick a kuminsá na aña 1976 komo músiko profeshonal den e agrupashon di Barry White‘s Love Unlimited Orchestra i e tabata traha ku e banda funk Cold, Bold & Together di Seattle i tambe ku Jeff Lorber Fusion promé ku el a sigui komo solista. Su di kuater álbum Duotones
, tabata kontené e éksito musikal Songbird
, loke a hasié bira un strea i a perkurá pa nan pidié pa duna un aporte na e álbumnan di Aretha Franklin, Whitney Houston i Natalie Cole. Su di seis álbum, Breathless
di aña 1992, a bin resultá di ta e álbum instrumental mihó bendí miéntras ku dos años despues su otro álbum Miracles
tambe a bin resultá di bira e álbum di Pasku ku hamas por a keda igualá na benta. Gorelick ta hasi su giranan mundial kontinuamente; su último álbum Brazilian Nights
a Sali na aña 2015.


text:
Cinco aña pasa dia 22 di februari 2012 dos Colombiano, Alcides Peralta y Benjamin Castro a perde nan bida den un accion policial na altura di Renaissance Marketplace. Te ainda e famia ta den frustracion pa haya husticia na Aruba y ta haya e minister di Husticia culpabel di stroba e proceso.
Pa Angelo Peralta kende ta e yiu mas grandi di Alcides Peralta, e cinco añanan aki a nifica p’e y pa e famianan di e victimanan un fortalecemento y union entre nan mes, pero tambe un lustro di frustracion hudicial, ya cu te ainda e caso aki no a wordo aclaria debidamente y tampoco a produci responsabel.
E ta señala directamente minister di Husticia di Aruba como e persona cu a uza su poder pa stroba e proceso aki hudicialmente for di e mesun momento cu nan a lanta un caso contra pais Aruba. Pero tambe el a cuestiona e rol di Ministerio Publico (OM) cu a percura di desvia e investigacion den e caso aki. El a indica cu e for di e tempo aya, ya caba e retiro di Taco Stein como fiscal mayor di Aruba no tabata puro casualidad. Sino cu ora sr. Stein a mustra un interes grandi pa aclaria e caso aki y señala e berdadero responsabel, ya cu el a ripara cu tabatin un fayo den e operacion policial aki, nan a core cu ne. “E ta un lucha contra un gobierno cu a pesar cu nos a presenta tur prueba den nan contra; nan a haci uzo di tur e bentaha cu nan tin unda nan ta parti di e caso y hues tambe. Nan no a wordo husga sino al contrario nan ta husga nos”, asina sra. Peralda a declara durante un entrevista cu Bon Dia Aruba.
Caso civil y caso penal
Segun e yiu, aunke den e sentencia di hues na luna di januari ultimo a wordo papia di un eror di polis, y e ta haya cu loke a sosode cu su tata Alcides y cu Benjamin tabata un “vil asesinato unda tur forsa a wordo uza”. E ta indica cu e mandatario di Husticia a trata di prolonga e situacion aki, y e no sa te hasta ki punto e gobierno di Aruba ta purba di haya un veredicto na nan fabor. E famia Peralta mescos cu e famia Castro a entabla dos proceso hudicial. Un di nan a wordo entabla den Corte di Aruba caminda via un caso civil nan a exigi un compensacion pa e daño causa. Corte a duna un veredicto faborabel na banda di e victimanan y contra pais Aruba (Gobierno), caminda nan a pidi pa indemnisa e famianan pa e dañonan causa. E veredicto aki a cay dos aña pasa y despues pa ordo di minister di Husticia, Ministerio Publico a apela e veredicto aki. E caso a bay pa Corte Superior na Corsou y e no sa mes kico a sosode den e corte aki ya cu nan a ricibi un fayo den nan contra. Ya cu e ta haya cu e decision final aki a refleha e “corupcion di e gobierno y e mal intencion di minister di Husticia contra nos”, segun sr. Peralta.
Casacion
Despues di e fayo aki nan a dicidi consulta un abogado cu a conseha pa sigui cu e caso aki; y actualmente via un proceso civil nan tin nan caso den e tribunal di casacion cu ta e delaster instancia hudicial cu mester emiti un decision. “Nos ta wardando y cu confiansa den Dios cu e corte aki no lo wordo influencia pa e interesnan cu e Gobierno di Aruba tin.” Nan ta spera cu e corte di casacion aki -cu nan ta haya un instancia “totalmente imparcial”- lo tin na cuenta e violacion di e derechonan humano y exceso di forsa policial y uzo di arma di candela. E caso aki lo wordo entrega na cuminsamento di maart na corte di casacion.
Nan tin un caso civil y tambe nan a inicia un caso penal pa agota tur recurso legal cu tin. Ya cu e fayo di Corte Superior na Corsou a bisa cu nan no por haya reparacion via un caso civil, sino cu esaki mester bay via un proceso penal. E ta haya cu e minister di Husticia su interes ta pa e famia di e victimanan lo wordo repara via un caso penal, ya cu e suma di reparacion cu nan mester paga pa e dañonan cometi ta menos. Ya e veredicto a tuma luga na inicio di januari ultimo caminda hues di corte di Aruba a faya na fabor di e famia di e victima reconociendo cu polis a comete un fayo; y cu mester indemnisa e famia no cu 600 mil florin sino cu alrededor di 60 mil florin. Esaki debi cu no a keda demostra e fuente berdadero di entrada di placa di e dos victimanan. “E ta un reparacion miserabel. Alcides Peralta y Benjamin Castro no ta bal ni 10 mil ni 20 mil, ni 30 mil florin”, e yiu ta bisa.
‘Vil asesinato’
Angelo Peralta ta aclaria cu e ta un empresario exitoso den su pais y cu nan no ta un famia di delincuentenan. E ta lamenta cu den e veredicto a pone den duda e integridad di su tata. Ya cu di otro banda, no a keda demostra den e veredicto aki cu su tata a forma parti di e mundo di narcotrafico. Tampoco te aworaki nan no a ricibi niun acta of documento cu mester a realisa un fiscal special caminda mester a aparece e cantidad, calidad y tipo di droga cu supuestamente a aparece den e auto varios dia despues cu Alcides y Benjamin a wordo mata; y pa tal motibo nan a wordo acusa di narcotrafico.
Pero den niun di e dos casonan tanto penal como civil no a wordo presenta prueba suficiente pa demostra cu e hallazgo di droga ta un realidad, segun Angelo Peralta. Tampoco e famia di e victimanan no a wak e solicitud di detencion di Alcides Peralta y Benjamin Castro di parti di DEA di Merca, manera a wordo informa inicialmente cu e caso aki a sosode 5 aña pasa. E ta lamenta cu e figura internacional di e “cadena di proteccion of custodia” di e pruebanan no a wordo aplica riba e pruebanan aki, pa evita cu nan no wordo contamina of mishi cu ne ni kibra tampoco, ya cu sino e prueba ta perde su validez. “Mi no a wak e documentonan aki, tampoco mi abogadonan.”
Sinembargo loke mas a indigna e famia di e victimanan aki –segun Angelo Peralta- ta e echo cu un biaha mas minister di Husticia a apela e veredicto aki di e caso penal cu tabata na fabor di nan. “Nan no kier reconoce cu loke a sosode tabata un asesinato sin tene na cuenta e dolor di e victimanan.”
El a recorda cu e victimanan a haya 77 tiro di bala, y no uno of dos tiro, sino cu practicamente polis a practica tiro al blanco cu nan. Peralta a bisa cu esaki ta e esencia di nan lucha. Nan kier pa gobierno di Aruba publicamente ta reconoce cu nan cuerpo policial a comete un eror; y cu nan ta expresa nan disculpa pa e daño cu nan a causa na e famia di e victimanan. Ya cu a pesar cu lo por bin un reparacion material “e reparacion aki no lo ta total si nan no ta pidi pordon cerca nos. No tin olvido sin pordon”; segun sr. Peralta.
Bon Dia Aruba tambe lo busca e banda di Ministerio Publico y minister di Husticia pa reacciona riba e comentarionan y acusacionnan haci pa e famia di e dos Colombiano.


text:
MONTERIA, COLOMBIA – E ekipo di Gigantes de Rivas ku ta representá Nicaragua den Seri Latinoamerikano na Monteria, Colombia a pèrdè nan promé partido den e seri. E ekipo di Randall Simon a kai atras kontra e ekipo di Indios de Urracá di Panama for di den inisio di e partido i nunka no por a bin bek. E partido a finalisá ku skor di 15-13 pa e ekipo di Indios de Urracá di Panama.
Den e partido Randall a konektá un doblete den kuater turno na bate i a risibí dos base por bola. Randall i Gigantes de Rivas ta bek riba tereno awe ora nan hunga kontra Los Brujos de los Tuxtlas di Mexico.


text:
Den kuadro di sera konosí ku nos islanan Monique Commelin, kende resientemente na nòmber di minister di Hustisia i Siguridat a kuminsá traha komo gerente di kuerpo pa Kuerpo Polisial Hulanda Karibense i Kuerpo di Bombero Hulanda Karibense, a bishitá gezaghèber Rijna.
Esaki el a hasi huntu ku Frank Paauw, hefe di polis di e unidat di Amsterdam i alabes titular di
kartera pa área karibense dentro di e aparato polisial hulandes. E gerente di kuerpo ta responsabel pa un bon organisashon di polis i kuerpo di bombero pa Hulanda Karibense. Durante e momentu di sera konosí nan a papia tokante e desaroyonan den e dos organisashonnan akí, den kua gezaghèber a base di su responsabilidat pa òrden públiko i siguridat i den kaso di kalamidat, tambe tin hopi interes. Banda di esei a papia tokante aserkamentu di krímen organisá, manera labamentu di plaka i kontrabanda di droga. E establesimentu planiá di un punto sentral di konekshon marítimo i kreamentu di un Sentro Regional pa Informashon i Ekspertisio pa minamentu lo yuda ku aserkamentu di esaki.


text:
THE BOTTOM- Konseho Insular di Saba ke eksplorá te kon leu lo por harmonisá maneho di ‘soft drugs’ i leinan di opio di tal forma ku por bin ku un maneho di droganan manera marihuana k uta komparabel ku esun na e parti Europeo di Hulanda.
Konseho Insular di e isla, pa e motibu ei, a skibi un karta pa Ministerio di Hustisia di Hulanda ku e súplika pa komunsa ku un sondeo.
“Nos leinan di opio (Opiumweg BES) ta hopi antikuá. Esaki ta pone ku ménos kos ta permití na nos islanan, kompará ku na Hulanda”, asina e karta ta nota. Tambe ta nota ku kastigunan na islanan BES ta hopi mas haltu ku na Hulanda. Na islanan BES, manera kos ta, no ta permití un asiná yama ‘gedoogbeleid’ ku ta permití kultivashon di mata di marihuana, pero tambe konsumo rekreashonal di entre otro marihuana.
Otro islanan
Den nan karta, Konseho Insular di Saba ta nota ku na Boneiru por skucha sonidonan similar ku ta skuchando na Saba tambe. Na mes momento Konseho Insular ta nota ku e tópiko ainda te dividiendo e komunidat. “Tin hende ta pro fleksibilisashon i un grado di tolerashon, pero tin otro hende ku ta kontra di esaki”, asinta e karta pa Ministerio di Hustisia ta nota.
Na Boneiru, resientemente, por sierto tambe tabata tin diskushon riba e echo ku no ta tolerá eksistensia di ‘coffee shop’ manera na Hulanda, kaminda ku por usa o sea kumpra marihuana pa konsumo personal.


text:
The content originally appeared on: Diario
Lesa mas riba e ley cu ta limita e uzo di productonan di tabaco
ORANJESTAD (AAN): Manera ya caba ta conoci, Aruba lo bay conoce e implementacion di “Landsverordening Beperking Tabaksproducten (AB 2016 no.41)”, e implementacion di e ley ta drenta na vigor dialuna 2 di mei 2022. E ley aki ta un ley cu a keda aproba unanimamente den Parlamento di Aruba di 26 di october 2021. E ley aki ta bay prohibi tur menornan di 21 aña pa cumpra, uza of pa traha den areanan cu ta bende productonan di tabaco.
Den cuadro di e plan nacional di prevencion Ministerio di Salud Publico conhuntamente cu Departamento di Salud Publico ta dedica na mehora e calidad bida, servicio y salud di Aruba su comunidad. E ley cu ta limita e uzo di poductonan di tabaco ta un di e aspectonan importante den Aruba su plan nacional di prevencion den salud. E ley ta importante, mirando cu uzo di sigaria ta dañino no solamente pa persona cu ta huma cual ta 13% di e populacion di Aruba riba 20 aña, pero tambe pa esnan cu ta den cercania.
Productonan di tabaco ta ensera: sigaria, shag, siga, tabaco di pipa (Pijp tabak), tabaco di kauw (pruim), tabaco di puiro (snuiftabak), hookah (waterpijp), sigaria di yerbe (kruiden tabak), tabaco sin nicotina, sigaria electronico (e-sigaret) y pen di hookah (shisha pen).
Articulo 6: Ta prohibi pa bende of duna productonan di tabaco na personanan bou di 21 aña
Den articulo 6 di e ley di tabaco ta stipula cu no ta permiti pa bende personanan menor di 21 aña productonan di tabaco. E articulo aki tambe ta prohibi pa e bendedor di productonan di tabaco ta menor di 21 aña, kiermen unda ta bende e producto di tabaco mester ta separa. Productonan di tabaco mester ta poni na lugar cu no ta accesibel directo pa publico. Segun articulo 6 mester tin un borchi cu ta bisa cu ta prohibi pa bende sigaria na menor di 21 aña.
Articulo 6 ta pa promove salud, crea concsientisacion no solamente na e adulto pero tambe na e muchanan. Di e manera aki e muchanan mes por informa nan mayor y consciente cu nan no ta permiti den un seccion specifico caminda benta di tabaco ta tuma lugar.
Articulo 6A: Ta prohibi pa bende sigaria los
Den articulo 6A di e ley di tabaco ta stipula cu no ta permiti pa bende sigaria los, sigaria mester wordo bendi den paki cera y seya. E articulo aki ta proteha e cumprado ya cu ora ta bende sigaria los e posibilidad tey cu nan por manipula e sigaria.
Articulo 6A-1: Prohibi pa parti productonan di tabaco gratis
E idea tras di articulo 6A-1 di e ley di tabaco ta pa prohibi e mercadeo di productonan di tabaco caminda personanan por ricibi e productonan aki gratis
Tur e 3 articulonan aki ta bay keda controla pa Dienst Warenkeuring en Higiëne (DWH) y lo bay tin un multa pa incumplimento di e articulo nan aki cu ta den e ley di tabaco.
Un otro punto importante pa menciona ta cu na momento di pidi un “ontheffing” ta manda un carta pa Minister di Salud Publico. E compania lo tin e ora un aña unda e compania ta wordo considera cu nan tin e “ontheffing” caba.
Den e un aña aki Ministerio di Salud Publico lo evalua, conforme e rekisitonan si e compania ta bin na remarke pa haya e ontheffing si of no. Pa mas informacion riba e ley di tabaco cu ta drenta na vigor dialuna dia 2 di mei. Pa mas informacion por tuma contacto libremente cu DVG.


text:
Diaranzon merdia Minister di Turismo y Salud Publico sr. Dangui Oduber a reuni cu directora di Aruba Tourism Authority (ATA) Sra. Ronella Croes, hunto cu management y board di ATA. Presente tawata tey CFO sr. Van Drie, CMO sra. Luidens y CCO sra. Escalona di ATA y miembronan di board sr. Quant, sr. Najjar y sra. La Sorte. Durante e encuentro a entrega e cuenta anual di ATA pa aña 2021. E cuenta anual a wordo entrega dentro di e tempo stipula pa ley. Aña 2021 no tabata un aña facil pa Aruba, caminda pa varios luna Aruba a wordo afecta pa cifranan halto di covid19. No obstante e reto nan cu aña 2021 a trece cune pa nos turismo y economia, ATA tawata tin un resultado sublime, unda a registra un resultado neto di AFL. 24 miyon.
Conforme e ley di ATA henter e resultado netto ta bai pa gobierno y sigur ta yuda cu e posicion financiero di Gobierno. Minister Oduber a splica di e strategia cu a wordo hiba den 2021, esaki tawata uno dirigi pa e recuperacion di Aruba su turismo. Awe por conclui cu aña 2021 tawata un bon aña di recuperacion, unda e entradanan a yega casi e nivelnan cu a wordo proyecta pa ATA. Minister Dangui Oduber ta hopi contento, satisfecho y orguyoso di e trabounan cu ministerio di turismo y ATA a bin ta haciendo pa cu Aruba su turismo. Danki na e trabou di cada uno cu ta elabora na ATA, un danki na e management team y tambe e board pa tur e trabounan cu a wordo haci durante un aña dificil. No por lubida pa gradici tur partners den e sector di turismo. Danki na AAA, APA, AHATA, ATSA, Aruba Vacation Rental y tur otro partner di gobierno pa e resultado aki. Danki pa e bunita resultado cu a wordo presenta por medio di e cuenta anual 2021.


text:
Un total di 3 medaya logra pa Aruba
ORANJESTAD, Aruba: Minister Demisionario, dr. Carlos “Alex” Schwengle hunto cu famia di e atletanan cu a representa Aruba na Santiago, Chile a duna nan bon bini despues di a haci un bon trabou den e di dos Juegos Sur Americanos de los juveniles 2017. E competencia aki tabata un preparacion p’e olimpiada hubenil cu lo tuma luga na October 2018 y ta spera cu nan por clasifica pa asina participa den e olimpiada.
Aruba ta orguyoso di nan participacion pasobra mas di 50 atleta tabata selecta a base di e reglanan vigente di Comite Olimpico Arubano (COA). Den e cantidad di atletanan a scoge e 11 atletanan cu a representa Aruba na Chile. Por ta orguyoso cu e atletanan a bin cu 3 medaya pa Aruba cu ta 1 medaya di brons den landamento femenino, 1 medaya di plata den judo y 1 medaya di oro den taekwondo.
E atletanan no a yega logra bay cu e medayanan aki, pero nan mester a competi na un nivel halto pa logra esaki. Esaki ta un muestra cu Aruba pa ta un isla chikito, tin bon atleta y potencial. “Dios duna cu e muchanan aki y e otronan tambe pa saca mas inspiracion y ambicion pa traha duro”, asina Minister Demisionario Schwengle a expresa. Esaki ta un dedicacion di tur dia pa por yega na e nivel aki. Nan mester mantene esaki y te hasta por supera e nivel pa nan por yega e Weganan Olimpico na 2020 y kisas 2024, cual meta ta pa yega eynan.
Minister Demisionario Schwengle a felicita e atletanan, coachnan, COA y tur instancia di deporte cu a yuda na forma e hubentud. No por a keda sin gradici e mayor, amistad y fanaticonan rond di e atletanan, kendenan a sostene y pusha nan pa yega asina leu.
Tambe a gradici e atletanan cu no a logra bin cu medaya pa nan participacion, pero cu e experiencia aki yuda nan sigui crece y pa futuro nan tambe logra medayanan den competencia asina aki pa pais Aruba.
Ta spera cu hubentud en general siña di e grupo chikito aki, pasobra no pa motibo cu Aruba ta chikito nos no ta inutil y no por. Pero al contrario, Aruba ta un isla chikito orguyoso, cu hopi capacidad. Minister Demisionario Schwengle ta kere cu sigui cu e reorganisacion den deporte hiba den e ultimo añanan, por logra hopi mas pa pais Aruba.


text:
WILLEMSTAD – Despues ku siman pasa tabata tin un skedjel modifiká pa futbòl Liga MCB, e siman aki tur kos ta kontinuá manera ta kustumber. Un biaha mas tin wega di futbòl riba tur tres dia di wikènt, esta djabièrnè, djasabra i djadumingu. Tur partido ta tuma lugá na Stadion Ergilio Hato.
Djabièrnè anochi mitar di nuebe tin e promé partido, na momentu ku Jong Holland topa ku Centro Dominguito. E partido aki lo ta un lucha pa promé lugá riba tabla di posishon. Jong Holland mester di un viktoria pa asina kue promé lugá for di Centro Dominguito. Centro Dominguito te ku awor tabata un mashin di gol i a hinka 19 gol den seis partido. Niun di dos ekipo no a partido un partido e temporada aki añadí. E partido aki por duna un di e dos ekipo nan aki nan promé derota.
Djasabra tin dos partido, kuminsando 7’or ku Vesta kontra Subt. E ekipo di Vesta ku te ainda e pèrdè tur partido di e temporada i ta bin buska algu ku no ta un derota. Maske ku e viktoria nan no tabata yega fásil pa Subt, nan no a pèrdè ningun partido i no tin intenshon di entrega e promé na Vesta. Ambos ekipo tin kasi mes un kantidat di gol na fabor, pero Vesta tin 14 gol kontra miéntras ku Subt tin solamente tres gol kontra.
Den e di dos partido 9’or di anochi, Centro Barber ta hunga kontra Victory Boys. Ambos ekipo tin solamente un partido gana e temporada aki. Apesar di esaki Barber ta mas mihó para riba tabla di posishon pa motibu ku nan tin kuater empate i un partido pèrdè. Di otro banda Victory Boys tin kuater partido pèrdí i niun empate.
Djadumingu e promé partido ta 5’or di atardi entre Undeba i Sithoc. Undeba ta bin buska su di dos viktoria di temporada. Aktualmente ta e viktoria aki ta separá e dos ekipo nan aki riba e tabla di posishon. Sithoc tin dos viktoria e temporada aki miéntras ku Undeba tin un viktoria.
Den e di dos partido di djadumingu ku ta kuminsá 7’or di anochi Hubentud Fortuna ta hunga kontra Jong Colombia. Jong Colombia ketu bai ta buskando nan promé viktoria di temporada. Jong Colombia i Vesta ta e úniko dos ekipo nan ku no tin un viktoria ainda e temporada aki. Di otro banda Hubentud Fortuna ta bai buska nan di kuater viktoria pa asina garantisá nan posishon den e top dos nan riba tabla di posishon.


text:
WILLEMSTAD – E selekshon di Kòrsou U-20 a logra su promé viktoria den e klasifkatorio pa mundial U-20 di FIFA na Stadion Ergilio Hato. Despues di a pèrdè e promé partido Kòrsou tabata tin mester di un viktoria kontra Anguila pa keda na bida den e torneo. Ku golnan di Jean-Louis Fortin, Andruw Stokkel, Shuremy Felomina, Isai Marselia (2x) i Quinton Christina e promé mitar di e partido ta terminá ku skor di 6-0 na fabor di Kòrsou.
Den e di dos mitar Isai Marselia ta anotá otro gol pa kompletá e hat trick, miéntras ku Liandro Martis ta anotá dos gol pa e partido finalisá ku un skor di 9-0 pa e selekshon Kurasoleño. Ku e viktoria aki e selekshon di Kòrsou ta bai na di dos lugá riba e tabla di posishon ku tres punto i un saldo di gol di ocho.
Den e otro partido ku tabata tin ayera e selekshon di St. Kitts and Nevis a logra su di dos viktoria ganando di Cayman Islands ku skor di 5-1. E próksimo enkuentro pa Kòrsou lo ta mañan anochi 7’or na Stadion Ergilio Hato ora ku Kòrsou enfrentá St. Kitts and Nevis.
Tabla di posishon:


text:
“SDG’s lo acelera e desaroyo nacional pa recuperacion pa asina hunto nos por avansa na un futuro mas resiliente y sostenibel”
Dialuna mainta Prome Minister Evelyn Wever-Croes a forma parti di y duna e discurso di e apertura na e prome ‘First Global Webinar, for the Voluntary National Reviews for the High Level Political Forum on Sustainable Development’organisa door di Hulanda.
“Aruba, Corsou y Sint Maarten ta islanan chikito den Caribe y ta paisnan constituyente dentro di Reino Hulandes. Hunto cu Hulanda, nos lo presenta nos di dos “rapport” nacionalboluntario como un reino diverso cu 4 pais na 2022. Pa Aruba e rapport venidero ta yegando na un momento crucial den e desaroyo di e isla. Como un isla chikito cu ta depende di e sector turismo, e impacto di e pandemia a ocasiona un retrasoenorme, net na momento cu nos a enfrenta cu e realidademinente di cambio di clima.
Mi ta convenci pa recuperacion, e SDG’s lo acelera e desaroyonacional. Nan lo permiti nos pa profundisa e lasonan. Nan lo permiti nos pa crea union y renoba e comprendemento pa asina hunto como comunidad nos por avansa na un futuro mas resiliente y sostenibel.
E proceso di e rapport nacional boluntario ta un oportunidadcu lo enforsa e dialogonan den sociedad y lo encurashacolaboracion y fomenta innovacion pa asina pone e metanan di desaroyo sostenibel ‘back on track’.
Mientras e implementacion di e SDG’s ta avansa dentro di e “Decade of Action and Delivery”, y cu solamente 9 aña mas pa bay pa ta 2030, organisa e tayernan aki ta ofreceoportiunidad nobo pa mantene e conversacionnan local, internacional y dentro di Reino Hulandes. Nos mester mantenee conversacionnan aki si di berdad nos kier logra e metananden 9 aña. A yega momento pa tuma accionnan decisivo den e buskeda pa un miho futuro sin laga niun hende atras”.


text:
Kuido forense
Pa klientenan ku problemanan di adikshon i/òf sikiátriko ku ta haña nan mes den problema ku hustisia, MHC ta ofresé den kolaborashon ku Stichting Reclassering Caribisch Nederland (SRCN), kuido forense. Dos case manager hudisial ta guia klientenan den nan proseso pa nan desistí di delinkuensia. Ta trata di klientenan ku ta detení den un institushon hudisial, preparando pa nan sali, òf ta trata di klientenan ku voluntariamente òf sigun indisio di hustisia (un marko hudisial imponé) ta pidi kuido.
E case managernan ta investigá huntu ku e kliente e posibilidatnan pa den futuro enfrentá su problemanan di otro manera pa por laga delinkuensia atrás. Pa un tratamentu ku ta pas ku e kuido nesesario, lo hasi uso di e oferta di kuido di koleganan di MHC. I si ta nesesario lo hasi uso ademas di otro servisionan impresindibel manera por ehèmpel riba tereno di bibienda, finansa, okupashon di dia, kapasitashon i preparashon pa trabou. Si ta posibel i e ta duna sostén, tambe lo involukrá e personanan mas importante ku ta rònt di e kliente.
E case manager forense ta keda e promé persona di kontakto ku ta vigilá, kordiná i sigui henter e trayekto. Den kaso ku tin un supervishon di rehabilitashon sosial, e asistente di reclassering i case manager lo traha huntu ku e kliente un plan di tratamentu ku áfspraknan transparente. E case manager lo kordiná ku otro partidonan, manera e Veiligheidshuis, na ora ku esaki ta importante pa un bon desaroyo di e proseso. Esaki ta nifiká un proseso di rekuperashon ku ta laga e kliente organisá su bida na su satisfakshon, sin rekaé den su komportashon deliktivo.


text:
Minister Di Enseñansa, Ciencia y Desaroyo Sostenibel Sr. Rudy Lampe:
MINISTER LAMPE A REUNI CU PARTNERNAN IMPORTANTE DI HULANDA RIBA ENSEÑANSA
Diahuebs 23 di october 2019 Minister di Enseñansa, Ciencia y Desaroyo Sostenible, dr. R. Lampe a haya bishita di A-Vet institute cu nan partner di Hulanda “Techniek College Rotterdam”. Pa Techniek College su representantenan Igor Runsink y Chris van Rossen tabata e prome encuentro cu Minister Lampe.
E reunion den e presencia di TCR, Directora di Departamentodi Enseñansa sra. A. Provoyer, Inspectuer di Enseñansa sra. S. Croes y Sra. Gina Maduro y Sabine de Groot di A-VET Institute hunto cu Minister Lampe tabata un hopi positivo.
Entre otro Innovacion den Enseñansa y posibilidadnan pa cuminsa programanan nobo a wordo papia.
Tur e representantanan a keda contento cu e kennismaking y a wordo palabra cu mas overleg tocante various topico lo wordoorganisa den futuro.


text:
ORANJESTAD – Prome Minister Evelyn Wever – Croes tabata di bishita na Scol Soeur Juliette, antes Emma School. Na e ocasion a presencia cambio di nomber di e scol y tambe a para keto y reflexiona riba tur locual cu e scol a brinda durante su añanan di existencia y tur locual e scol, maestronan y alumnonan a logra. Ademas di e esaki Prome Minister a presencia bunita presentacion na e scol den cuadro di celebracion di Dia di Dera Gai
E muchanan cu ta bishita Scol Soeur Juliette ta forma parti di e grupo di muchanan cu mayan ta esunnan cu ta forma e fundeshi di Aruba. Pesey e compromiso cu nan mester ta pa duna nan mas oportunidad cu ta posibel. E team di Emma School ta uno cu tabata sumamente motiva y ta orguyoso di tur loke nan a logra, Prome Minister a bisa.
Algun motibo pa celebra ta cu e scol tin studiantenan cu a logra medaya olimpico, cabesante di e scol ta cumpli 40 aña den enseñansa y banda di esaki e scol ta conta cu otro maestro cu ta cumpli 40 aña den servicio y casi 20 aña caba dunando les na e scol. “Un docente ta yuda un mayor forma nos futuro di nos pais, boso trabou ta sumamente balioso.”
Por ultimo Prome Minister a enfatisa cu Gobierno di Aruba su compromiso ta pa crea mas oportunidad pa tur muchanan. Gabinete Wever – Croes II ta comprometi na e Metanan di Desaroyo Sostenibel (SDGs) y inclusion ta forma parti di dje. “Esaki ta caminda nos curason y nos pasion ta. Mi ta felicita henter e team di docente, mayornan y alumnonan di Scol Soeur Juliette, cu e nomber nobo di e scol y ohala Zuster Juliette por brinda e inspiracion pa a traves di e scol, por sigui logra cosnan grandi pa Aruba,” Premier Wever – Croes a termina bisando.